19.12.2022 EL Επίσημη Εφημερίδα της Ευρωπαϊκής Ένωσης L 323/4 ΑΠΟΦΑΣΗ (ΕΕ) 2022/2481 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ της 14ης Δεκεμβρίου 2022 για τη θέσπιση του προγράμματος πολιτικής 2030 "Ψηφιακή Δεκαετία" (Κείμενο που παρουσιάζει ενδιαφέρον για τον ΕΟΧ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 173 παράγραφος 3, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής , Αφού ζήτησαν τη γνώμη της Επιτροπής των Περιφερειών, Αποφασίζοντας σύμφωνα με τη συνήθη νομοθετική διαδικασία , Εκτιμώντας τα ακόλουθα: Στην ανακοίνωσή της, της 9ης Μαρτίου 2021, με τίτλο "Ψηφιακή Πυξίδα 2030: η ευρωπαϊκή οδός για την ψηφιακή δεκαετία" ("ανακοίνωση για την Ψηφιακή Πυξίδα"), η Επιτροπή παρουσίασε το όραμά της για την ενδυνάμωση των πολιτών και των επιχειρήσεων μέσω του ψηφιακού μετασχηματισμού έως το 2030 ("Ψηφιακή Δεκαετία"). Η ενωσιακή οδός προς τον ψηφιακό μετασχηματισμό της οικονομίας και της κοινωνίας θα πρέπει να περιλαμβάνει την ψηφιακή κυριαρχία με ανοικτό τρόπο, τον σεβασμό των θεμελιωδών δικαιωμάτων, του κράτους δικαίου και της δημοκρατίας, την ένταξη, την προσβασιμότητα, την ισότητα, τη βιωσιμότητα, την ανθεκτικότητα, την ασφάλεια, τη βελτίωση της ποιότητας ζωής, τη διαθεσιμότητα των υπηρεσιών και τον σεβασμό των δικαιωμάτων και των προσδοκιών των πολιτών. Θα πρέπει να συμβάλλει σε μια δυναμική, αποδοτική ως προς τους πόρους και δίκαιη οικονομία και κοινωνία στην Ένωση. Ο ψηφιακός μετασχηματισμός δεν είναι εφικτός χωρίς την παροχή ισχυρής στήριξης για την επιστήμη, την έρευνα, την ανάπτυξη και την επιστημονική κοινότητα, οι οποίες αποτελούν τις κινητήριες δυνάμεις της τεχνολογικής και της ψηφιακής επανάστασης. Επιπλέον, καθώς ο βαθμός ψηφιοποίησης της οικονομίας ή της κοινωνίας συνιστά κρίσιμο στήριγμα της οικονομικής και κοινωνικής ανθεκτικότητας, καθώς επίσης και παράγοντα για την παγκόσμια επιρροή τους, είναι απαραίτητο η διεθνής δράση της Ένωσης να διαρθρώσει το ευρύ φάσμα της υφιστάμενης συνεργασίας σύμφωνα με τους πυλώνες της Ψηφιακής Δεκαετίας. Η ανάγκη για μια τέτοια διάρθρωση αντικατοπτρίζεται επίσης στην κοινή ανακοίνωση της Επιτροπής και του Ύπατου Εκπροσώπου της Ένωσης για θέματα κοινής εξωτερικής πολιτικής και πολιτικής ασφάλειας της 1ης Δεκεμβρίου 2021 με τίτλο "Global Gateway", μέσω της οποίας η Ένωση προτίθεται να συμβάλει στον περιορισμό του παγκόσμιου επενδυτικού κενού, βασιζόμενη σε μια δημοκρατική προσέγγιση με γνώμονα τις αξίες, η οποία θα προωθεί υψηλού επιπέδου και διαφανείς εταιρικές σχέσεις με σκοπό την κάλυψη των αναγκών ανάπτυξης παγκόσμιων υποδομών. Με δήλωση της 25ης Μαρτίου 2021, τα μέλη του Ευρωπαϊκού Συμβουλίου έκριναν ότι η ανακοίνωση για την Ψηφιακή Πυξίδα αποτελεί βήμα προς τη χάραξη της πορείας για την ψηφιακή ανάπτυξη της Ένωσης την επόμενη δεκαετία και υποστήριξαν το όραμα που εκτίθεται στην ανακοίνωση για την Ψηφιακή Πυξίδα, περιλαμβανομένης της ιδέας ενός προγράμματος πολιτικής με αποτελεσματικό πλαίσιο διακυβέρνησης για τη διευκόλυνση της υλοποίησης πολυκρατικών έργων που είναι αναγκαία για τον ψηφιακό μετασχηματισμό της Ένωσης σε κρίσιμους τομείς. Κάλεσαν επίσης την Επιτροπή να διευρύνει την εργαλειοθήκη πολιτικής της Ένωσης όσον αφορά τον ψηφιακό μετασχηματισμό, τόσο σε ενωσιακό όσο και σε εθνικό επίπεδο, και να χρησιμοποιήσει όλα τα διαθέσιμα μέσα της βιομηχανικής και εμπορικής πολιτικής, της πολιτικής ανταγωνισμού, της πολιτικής για τις δεξιότητες και την εκπαίδευση και της πολιτικής για την έρευνα και την καινοτομία, καθώς και τα μακροπρόθεσμα χρηματοδοτικά μέσα, προκειμένου να διευκολυνθεί ο ψηφιακός μετασχηματισμός. Η ευρωπαϊκή διακήρυξη σχετικά με τα ψηφιακά δικαιώματα και τις ψηφιακές αρχές για την Ψηφιακή Δεκαετία ("ευρωπαϊκή διακήρυξη") θα θέσει τον άνθρωπο στο επίκεντρο του ψηφιακού μετασχηματισμού, έχει ως στόχο την προώθηση αρχών για έναν ψηφιακό μετασχηματισμό σε συμφωνία με τις κοινές ευρωπαϊκές αξίες και το ευρωπαϊκό δίκαιο και αποσκοπεί στο να συμβάλει στην επίτευξη των γενικών στόχων της παρούσας απόφασης. Προς τούτο, η Επιτροπή και τα κράτη μέλη θα πρέπει να λαμβάνουν υπόψη τις ψηφιακές αρχές και τα ψηφιακά δικαιώματα που ορίζονται στην ευρωπαϊκή διακήρυξη κατά τη συνεργασία τους, με σκοπό την επίτευξη των γενικών στόχων που ορίζονται στην παρούσα απόφαση. Όπως αναφέρεται στην ανακοίνωση της Επιτροπής, της 5ης Μαΐου 2021, με τίτλο "Επικαιροποίηση της νέας βιομηχανικής στρατηγικής του 2020: προς μια ισχυρότερη ενιαία αγορά για την ανάκαμψη της Ευρώπης", είναι αναγκαίο η Ένωση να προσδιορίσει συστήματα κρίσιμων τεχνολογιών και στρατηγικών τομέων, να αντιμετωπίσει στρατηγικές αδυναμίες και εξαρτήσεις υψηλού κινδύνου που θα μπορούσαν να οδηγήσουν σε ελλείψεις εφοδιασμού ή κινδύνους κυβερνοασφάλειας, και να προωθήσει τον ψηφιακό μετασχηματισμό. Υπογραμμίζεται ότι είναι σημαντικό τα κράτη μέλη να ενώσουν τις δυνάμεις τους και να στηρίξουν τις προσπάθειες του βιομηχανικού τομέα να αντιμετωπίσει αυτές τις εξαρτήσεις και να καλύψει τις ανάγκες ανάπτυξης στρατηγικών ικανοτήτων. Αυτό ανταποκρίνεται επίσης στην ανάλυση της Επιτροπής που περιέχεται στην ανακοίνωσή της, της 8ης Σεπτεμβρίου 2021, με τίτλο "Έκθεση στρατηγικών προβλέψεων 2021 – Ικανότητα και ελευθερία δράσης της ΕΕ". Στο πλαίσιο του μηχανισμού ανάκαμψης και ανθεκτικότητας που θεσπίστηκε με τον κανονισμό (ΕΕ) 2021/241 του Ευρωπαϊκού Κοινοβουλίου και του Συμβουλίου και της κατάρτισης εθνικών σχεδίων ανάκαμψης και ανθεκτικότητας, η Επιτροπή ενθάρρυνε τα κράτη μέλη να συντονίσουν τις προσπάθειές τους με στόχο, μεταξύ άλλων, τη δημιουργία πολυκρατικών έργων στον ψηφιακό τομέα. Η εν λόγω εμπειρία ανέδειξε την ανάγκη η Επιτροπή να στηρίξει τις προσπάθειες συντονισμού των κρατών μελών και η Ένωση να διαθέτει μηχανισμούς υλοποίησης που διευκολύνουν τις κοινές επενδύσεις, ώστε να δημιουργηθούν πολυκρατικά έργα. Σε συνδυασμό με άλλες πρωτοβουλίες της Επιτροπής, όπως το παρατηρητήριο της ΕΕ για τις κρίσιμες τεχνολογίες, που αναφέρεται στην ανακοίνωση της Επιτροπής, της 22ας Φεβρουαρίου 2021, με τίτλο "Σχέδιο δράσης για τις συνέργειες μεταξύ της μη στρατιωτικής, της αμυντικής και της διαστημικής βιομηχανίας", θα πρέπει να δημιουργηθεί μια δομή διακυβέρνησης που θα υλοποιήσει την Ψηφιακή Πυξίδα, θα πρέπει να συμβάλει στον προσδιορισμό των σημερινών και των πιθανών μελλοντικών ψηφιακών στρατηγικών εξαρτήσεων της Ένωσης, και θα πρέπει να συνεισφέρει στην ενίσχυση της ψηφιακής κυριαρχίας της Ένωσης με ανοικτό τρόπο. Στην ανακοίνωσή της, της 11ης Δεκεμβρίου 2019, με τίτλο "Η Ευρωπαϊκή Πράσινη Συμφωνία" η Επιτροπή τόνισε ότι η Ένωση θα πρέπει να αξιοποιήσει το δυναμικό του ψηφιακού μετασχηματισμού, ο οποίος αποτελεί βασικό καταλύτη για την επίτευξη των στόχων της Ευρωπαϊκής Πράσινης Συμφωνίας. Η Ένωση θα πρέπει να προωθήσει τον απαραίτητο ψηφιακό μετασχηματισμό και να επενδύσει σε αυτόν, καθώς οι ψηφιακές τεχνολογίες και οι νέες μέθοδοι και διαδικασίες παίζουν καταλυτικό ρόλο στην επίτευξη των στόχων βιωσιμότητας της Ευρωπαϊκής Πράσινης Συμφωνίας, της Συμφωνίας του Παρισιού που εγκρίθηκε στο πλαίσιο της σύμβασης-πλαισίου των Ηνωμένων Εθνών για την κλιματική αλλαγή και των Στόχων Βιώσιμης Ανάπτυξης των Ηνωμένων Εθνών σε πολλούς και διάφορους τομείς. Οι ψηφιακές τεχνολογίες, όπως η τεχνητή νοημοσύνη, το 5G, το 6G, η αλυσίδα συστοιχιών, η υπολογιστική νέφους και παρυφών και το διαδίκτυο των πραγμάτων, θα πρέπει να επιταχύνουν και να μεγιστοποιήσουν τον αντίκτυπο των πολιτικών για την αντιμετώπιση της κλιματικής αλλαγής και την προστασία του περιβάλλοντος, μεταξύ άλλων μέσω βιώσιμων κύκλων ζωής. Μαζί με τη δορυφορική πλοήγηση και τον εντοπισμό θέσης μέσω δορυφόρου, η ψηφιοποίηση προσφέρει επίσης νέες ευκαιρίες για την παρακολούθηση της ρύπανσης της ατμόσφαιρας και των υδάτων από απόσταση και για την παρακολούθηση και τη βελτιστοποίηση του τρόπου χρήσης της ενέργειας και των φυσικών πόρων. Η Ένωση χρειάζεται έναν ψηφιακό τομέα που θέτει τη βιωσιμότητα στον πυρήνα του, μεταξύ άλλων σε ό,τι αφορά την αλυσίδα εφοδιασμού του, αποφεύγοντας την υπερβολική εξάρτηση από κρίσιμες πρώτες ύλες διασφαλίζοντας ότι οι ψηφιακές υποδομές και τεχνολογίες καθίστανται αποδεδειγμένα πιο βιώσιμες, ανανεώσιμες και αποδοτικές ως προς την ενέργεια και τους πόρους, και συμβάλλοντας σε μια βιώσιμη κυκλική και κλιματικά ουδέτερη οικονομία και κοινωνία σύμφωνα με την Ευρωπαϊκή Πράσινη Συμφωνία. Οι πολιτικές για τις ψηφιακές υποδομές και οι σχετικές επενδύσεις θα πρέπει να αποσκοπούν στη διασφάλιση συνδεσιμότητας προσβάσιμης σε όλους και σε ολόκληρη την Ένωση, με διαθέσιμη πρόσβαση στο διαδίκτυο, προκειμένου να γεφυρωθεί το ψηφιακό χάσμα σε ολόκληρη την Ένωση, με ιδιαίτερη έμφαση στο χάσμα μεταξύ διαφορετικών γεωγραφικών περιοχών. Προκειμένου να εντατικοποιηθούν οι δράσεις που προβλέπονται στη στρατηγική που παρουσιάστηκε στην ανακοίνωση της Επιτροπής της 19ης Φεβρουαρίου 2020 με τίτλο "Διαμόρφωση του ψηφιακού μέλλοντος της Ευρώπης", θα πρέπει να εφαρμοστούν τα μέτρα που προβλέπονται στην ανακοίνωση για την Ψηφιακή Πυξίδα, και με βάση τα υφιστάμενα μέσα της Ένωσης, όπως τα προγράμματα στο πλαίσιο του Ευρωπαϊκού Ταμείου Περιφερειακής Ανάπτυξης και του Ταμείου Συνοχής που θεσπίστηκαν με τον κανονισμό (ΕΕ) 2021/1058 του Ευρωπαϊκού Κοινοβουλίου και του Συμβουλίου και το Μέσο Τεχνικής Υποστήριξης που θεσπίστηκε με τον κανονισμό (ΕΕ) 2021/240 του Ευρωπαϊκού Κοινοβουλίου και του Συμβουλίου , καθώς και τους κανονισμούς (ΕΕ) 2021/523 , (ΕΕ) 2021/690 , (ΕΕ) 2021/694 , (ΕΕ) 2021/695 και (ΕΕ) 2021/1153 του Ευρωπαϊκού Κοινοβουλίου και του Συμβουλίου , και τα κονδύλια που διατίθενται για τον ψηφιακό μετασχηματισμό βάσει του κανονισμού (ΕΕ) 2021/241. Η παρούσα απόφαση θα πρέπει να θεσπίσει πρόγραμμα πολιτικής 2030 Ψηφιακή Δεκαετία, με σκοπό την επίτευξη, την επιτάχυνση και τη διαμόρφωση ενός επιτυχημένου ψηφιακού μετασχηματισμού της οικονομίας και της κοινωνίας της Ένωσης. Ο ευρωπαϊκός πυλώνας κοινωνικών δικαιωμάτων που διακηρύχθηκε από το Ευρωπαϊκό Κοινοβούλιο, το Συμβούλιο και την Επιτροπή κατά την άτυπη συνάντηση των αρχηγών κρατών ή κυβερνήσεων, στις 17 Νοεμβρίου 2017, στο Γκέτεμποργκ της Σουηδίας, ζητεί να διασφαλιστεί το δικαίωμα πρόσβασης σε βασικές υπηρεσίες καλής ποιότητας, περιλαμβανομένων των ψηφιακών επικοινωνιών, καθώς και το δικαίωμα σε ποιοτική και χωρίς αποκλεισμούς εκπαίδευση, κατάρτιση και διά βίου μάθηση. Για να παρακολουθείται η πορεία της Ένωσης όσον αφορά τον ρυθμό του ψηφιακού μετασχηματισμού, θα πρέπει να καθοριστούν ψηφιακοί στόχοι σε ενωσιακό επίπεδο. Οι εν λόγω ψηφιακοί στόχοι θα πρέπει να συνδέονται με συγκεκριμένους τομείς, στους οποίους αναμένεται να επιτευχθεί πρόοδος σε συλλογικό επίπεδο εντός της Ένωσης. Οι ψηφιακοί στόχοι εναρμονίζονται με τα τέσσερα βασικά σημεία που προσδιορίζονται στην ανακοίνωση για την Ψηφιακή Πυξίδα ως οι βασικοί τομείς για τον ψηφιακό μετασχηματισμό της Ένωσης: τις ψηφιακές δεξιότητες, τις ψηφιακές υποδομές, την ψηφιοποίηση των επιχειρήσεων και την ψηφιοποίηση των δημόσιων υπηρεσιών. Η παρούσα απόφαση δεν θίγει τα άρθρα 165 και 166 της Συνθήκης για τη λειτουργία της Ευρωπαϊκής Ένωσης (ΣΛΕΕ). Οι ψηφιακές δεξιότητες, βασικές και προηγμένες, καθώς και άλλες δεξιότητες, μεταξύ άλλων στους τομείς των θετικών επιστημών, της τεχνολογίας, της μηχανικής και των μαθηματικών (STEM), είναι απαραίτητες για την ταχύτερη προσαρμογή του βιομηχανικού τομέα της Ένωσης στις διαρθρωτικές αλλαγές. Πρόθεση είναι, οι πολίτες που διαθέτουν ψηφιακή εξοικείωση και ικανότητα, περιλαμβανομένων των πολιτών με αναπηρίες, να είναι σε θέση να αξιοποιήσουν τις δυνατότητες που παρέχει η Ψηφιακή Δεκαετία. Για την επίτευξη του στόχου αυτού, θα πρέπει να δοθεί έμφαση στην εκπαίδευση, ώστε να εξασφαλιστεί ότι η εκπαιδευτική κοινότητα, ιδίως οι δάσκαλοι, διαθέτει επαρκή κατάρτιση, δεξιότητες και εξοπλισμό ώστε να χρησιμοποιεί αποτελεσματικά την τεχνολογία στις μεθόδους διδασκαλίας της και είναι ικανή να διδάσκει τις ψηφιακές τεχνολογίες, προκειμένου να διασφαλιστεί ότι οι μαθητές είναι καλύτερα εξοπλισμένοι για να εισέλθουν στην αγορά εργασίας βραχυπρόθεσμα και μακροπρόθεσμα. Η ψηφιακή εκπαίδευση και κατάρτιση αναμένεται επίσης να ενισχύσουν την ελκυστικότητα της Ένωσης για επαγγελματίες υψηλής ειδίκευσης που έχουν αποκτήσει προηγμένες ψηφιακές δεξιότητες και να αυξήσουν τη διαθεσιμότητά τους στην αγορά εργασίας της Ένωσης. Σύμφωνα με τον δείκτη ψηφιακής οικονομίας και κοινωνίας (DESI) για το 2021 που δημοσιεύθηκε από την Επιτροπή, ακόμη και πριν από την πανδημία της COVID-19, οι επιχειρήσεις της Ένωσης, ιδίως οι μικρομεσαίες επιχειρήσεις (ΜΜΕ), δυσκολεύονταν να βρουν επαγγελματίες του τομέα της τεχνολογίας πληροφοριών και επικοινωνιών (ΤΠΕ) σε επαρκή αριθμό. Ως εκ τούτου, η ψηφιακή κατάρτιση και εκπαίδευση θα πρέπει να υποστηρίζουν όλες τις δράσεις που έχουν ως στόχο να διασφαλιστεί ότι το εργατικό δυναμικό διαθέτει τις δεξιότητες που είναι αναγκαίες σήμερα και θα είναι αναγκαίες στο μέλλον, ώστε να υποστηριχθεί η κινητοποίηση όλων των ενδιαφερόμενων μερών και η παροχή σε αυτά κινήτρων προκειμένου να μεγιστοποιηθεί ο αντίκτυπος των επενδύσεων στη βελτίωση των υφιστάμενων δεξιοτήτων (αναβάθμιση δεξιοτήτων) και την κατάρτιση σε νέες δεξιότητες (επανειδίκευση), καθώς και στη διά βίου μάθηση του ενεργού πληθυσμού, για να διασφαλιστεί η πλήρης αξιοποίηση των δυνατοτήτων που παρέχει η ψηφιοποίηση της βιομηχανίας και των υπηρεσιών. Θα πρέπει επίσης να ενθαρρυνθεί η μη τυπική ψηφιακή κατάρτιση που παρέχεται από τους εργοδότες με τη μορφή μάθησης μέσω της εφαρμογής στην πράξη. Η εκπαίδευση και η κατάρτιση θα προσφέρουν επίσης συγκεκριμένα κίνητρα σταδιοδρομίας για την αποφυγή και την εξάλειψη διαφορών σε ευκαιρίες και μεταχείριση μεταξύ γυναικών και ανδρών. Μια βιώσιμη ψηφιακή υποδομή για τη συνδεσιμότητα, η μικροηλεκτρονική και η ικανότητα επεξεργασίας μαζικών δεδομένων αποτελούν κρίσιμους παράγοντες για την αξιοποίηση των οφελών της ψηφιοποίησης, την περαιτέρω τεχνολογική εξέλιξη και την ηγετική ψηφιακή θέση της Ένωσης. Σύμφωνα με την ανακοίνωση της Επιτροπής, της 30ής Ιουνίου 2021, με τίτλο "Ένα μακρόπνοο όραμα για τις αγροτικές περιοχές της ΕΕ – Προς ισχυρότερες, συνδεδεμένες, ανθεκτικές και ευημερούσες αγροτικές περιοχές με ορίζοντα το 2040", απαιτείται αξιόπιστη, ταχεία και ασφαλής συνδεσιμότητα για όλους σε ολόκληρη την Ένωση, μεταξύ άλλων στις αγροτικές και απομακρυσμένες περιοχές, όπως τα νησιά και οι ορεινές και αραιοκατοικημένες περιοχές, καθώς και οι εξόχως απόκεντρες περιοχές. Οι κοινωνικές ανάγκες για σύγκλιση του εύρους ζώνης τηλεφόρτωσης και μεταφόρτωσης αυξάνονται συνεχώς. Έως το 2030 δίκτυα με ταχύτητες gigabit θα πρέπει να είναι διαθέσιμα σε όλους όσοι το χρειάζονται ή το επιθυμούν. Όλοι οι τελικοί χρήστες της Ένωσης θα πρέπει να είναι σε θέση να χρησιμοποιούν υπηρεσίες gigabit που θα παρέχονται από δίκτυα σε σταθερή θέση έως το σημείο τερματισμού του δικτύου. Επιπλέον, όλες οι κατοικημένες περιοχές θα πρέπει να καλύπτονται από ασύρματο δίκτυο υψηλής ταχύτητας επόμενης γενιάς με επιδόσεις τουλάχιστον ισοδύναμες με εκείνες του 5G. Όλοι οι συμμετέχοντες στην αγορά που επωφελούνται από τον ψηφιακό μετασχηματισμό θα πρέπει να αναλάβουν τις κοινωνικές ευθύνες που τους αναλογούν και να συνεισφέρουν με δίκαιο και αναλογικό τρόπο στα δημόσια αγαθά και τις δημόσιες υπηρεσίες και υποδομές, προς όφελος όλων των πολιτών στην Ένωση. Η τεχνολογική ουδετερότητα που προβλέπεται στην οδηγία (ΕΕ) 2018/1972 του Ευρωπαϊκού Κοινοβουλίου και του Συμβουλίου είναι μια αρχή που θα πρέπει να διέπει τις ενωσιακές και εθνικές πολιτικές για υποδομές ψηφιακής συνδεσιμότητας με τις υψηλότερες επιδόσεις, ανθεκτικότητα, ασφάλεια και βιωσιμότητα ώστε να απολαμβάνεται όφελος από την ευημερία. Όλες οι τεχνολογίες και τα συστήματα μετάδοσης που μπορούν να συμβάλουν στην επίτευξη συνδεσιμότητας gigabit, περιλαμβανομένων των σημερινών και των μελλοντικών εξελίξεων στους τομείς των οπτικών ινών, των δορυφόρων, των δικτύων 5G ή οποιουδήποτε άλλου μελλοντικού οικοσυστήματος και Wi-Fi επόμενης γενιάς, θα πρέπει, επομένως, να αντιμετωπίζονται ισότιμα, όταν έχουν ισοδύναμες επιδόσεις δικτύου. Οι ημιαγωγοί έχουν καίρια σημασία για τις περισσότερες από τις βασικές στρατηγικές αλυσίδες αξίας και αναμένεται να έχουν ακόμη μεγαλύτερη ζήτηση στο μέλλον σε σχέση με το παρόν, ιδίως στους πλέον καινοτόμους τεχνολογικούς τομείς. Δεδομένου ότι οι ημιαγωγοί διαδραματίζουν κεντρικό ρόλο στην ψηφιακή οικονομία, αποτελούν επίσης κρίσιμους παράγοντες διευκόλυνσης της μετάβασης στη βιωσιμότητα, συμβάλλοντας έτσι επίσης στην επίτευξη των στόχων της Ευρωπαϊκής Πράσινης Συμφωνίας. Οι ημιαγωγοί με χαμηλό ενεργειακό αποτύπωμα συμβάλλουν επίσης στην ανάδειξη της Ένωσης σε ηγέτη στον τομέα των βιώσιμων ψηφιακών τεχνολογιών. Πρόθεση είναι η ενίσχυση της ανθεκτικότητας της αλυσίδας αξίας των ημιαγωγών και της ικανότητας παραγωγής των ημιαγωγών (περιλαμβανομένων των υλικών, του εξοπλισμού, του σχεδιασμού, της κατασκευής, της επεξεργασίας και της συσκευασίας τους), μεταξύ άλλων μέσω της δημιουργίας καινοτόμων υποδομών μεγάλης κλίμακας σύμφωνα με το ενωσιακό δίκαιο σχετικά με την περιβαλλοντική βιωσιμότητα. Για παράδειγμα, η κβαντική ικανότητα και οι ημιαγωγοί χαμηλής ισχύος, αποτελούν κρίσιμους υποβοηθητικούς παράγοντες για την επίτευξη της κλιματικής ουδετερότητας των κόμβων παρυφών υψηλής ασφάλειας που εγγυώνται πρόσβαση σε υπηρεσίες δεδομένων με χαμηλή λανθάνουσα καθυστέρηση, ανεξάρτητα από την τοποθεσία του χρήστη. Πέραν του ουσιώδους ρόλου τους, οι υπάρχουσες και οι μελλοντικές τεχνολογίες θα βρίσκονται στον πυρήνα νέων προϊόντων, νέων διαδικασιών κατασκευής και νέων επιχειρηματικών μοντέλων που θα βασίζονται στη δίκαιη και ασφαλή ανταλλαγή δεδομένων στην οικονομία δεδομένων, με παράλληλη διασφάλιση της αποτελεσματικής προστασίας της ιδιωτικής ζωής και των δεδομένων προσωπικού χαρακτήρα. Ο μετασχηματισμός των επιχειρήσεων εξαρτάται από την ικανότητά τους να υιοθετήσουν τις νέες ψηφιακές τεχνολογίες γρήγορα και συνολικά, μεταξύ άλλων σε βιομηχανικά οικοσυστήματα και οικοσυστήματα υπηρεσιών που σήμερα υστερούν. Ο εν λόγω μετασχηματισμός είναι ιδιαίτερα σημαντικός για τις ΜΜΕ, για τις οποίες η υιοθέτηση ψηφιακών λύσεων εξακολουθεί να αποτελεί πρόκληση. Τα κράτη μέλη ενθαρρύνονται να εφαρμόζουν την αρχή "μόνον άπαξ" στη δημόσια διοίκησή τους, προωθώντας την εκ νέου χρησιμοποίηση των δεδομένων, σύμφωνα με τους κανόνες για την προστασία των δεδομένων, ούτως ώστε οι πολίτες ή οι επιχειρήσεις να μην επιβαρύνονται περαιτέρω. Ο δημοκρατικός βίος και οι βασικές δημόσιες υπηρεσίες εξαρτώνται επίσης καθοριστικά από τις ψηφιακές τεχνολογίες. Κάθε πολίτης και κάθε επιχείρηση θα πρέπει να είναι σε θέση να αλληλεπιδρά ψηφιακά με τις δημόσιες διοικήσεις. Διάφορες παράμετροι τέτοιων αλληλεπιδράσεων, περιλαμβανομένων της χρηστοκεντρικότητας και της διαφάνειας, θα πρέπει να παρακολουθούνται μέσω του DESI. Οι βασικές δημόσιες υπηρεσίες, περιλαμβανομένων των ηλεκτρονικών μητρώων υγείας, θα πρέπει να είναι πλήρως προσβάσιμες σε εθελοντική βάση ως βέλτιστο ψηφιακό περιβάλλον παρέχοντας εύχρηστες, αποτελεσματικές, αξιόπιστες και εξατομικευμένες υπηρεσίες και εργαλεία με υψηλά πρότυπα ασφάλειας και προστασίας της ιδιωτικής ζωής. Στις εν λόγω βασικές δημόσιες υπηρεσίες θα πρέπει επίσης να συγκαταλέγονται υπηρεσίες που σχετίζονται με σημαντικά γεγονότα της ζωής των φυσικών προσώπων, όπως απώλεια ή εύρεση εργασίας, σπουδές, απόκτηση ή οδήγηση αυτοκινήτου, ή ίδρυση επιχείρησης, καθώς και του κύκλου της επαγγελματικής ζωής των νομικών προσώπων. Η μη διαδικτυακή προσβασιμότητα των υπηρεσιών θα πρέπει, ωστόσο, να διατηρηθεί κατά τη μετάβαση σε ψηφιακά εργαλεία. Οι ψηφιακές τεχνολογίες θα πρέπει να συμβάλλουν στην επίτευξη ευρύτερων κοινωνικών αποτελεσμάτων που δεν περιορίζονται στην ψηφιακή σφαίρα, αλλά επηρεάζουν θετικά την καθημερινή ζωή και την ευημερία των πολιτών. Για να είναι επιτυχής, ο ψηφιακός μετασχηματισμός θα πρέπει να συνοδεύεται από βελτιώσεις στους τομείς της δημοκρατίας, της χρηστής διακυβέρνησης και της κοινωνικής ένταξης, και από περισσότερο αποτελεσματικές δημόσιες υπηρεσίες. Η Επιτροπή θα πρέπει να επανεξετάσει τους ψηφιακούς στόχους και τους σχετικούς ορισμούς έως τον Ιούνιο του 2026, ώστε να αξιολογήσει κατά πόσον εξακολουθούν να ανταποκρίνονται στο υψηλό επίπεδο φιλοδοξίας ως προς τον ψηφιακό μετασχηματισμό. Η Επιτροπή θα πρέπει να δύναται, στις περιπτώσεις στις οποίες το κρίνει απαραίτητο, να προτείνει τροποποιήσεις στους ψηφιακούς στόχους για την αντιμετώπιση τεχνικών, οικονομικών και κοινωνικών εξελίξεων, ιδίως στους τομείς της οικονομίας των δεδομένων, της βιωσιμότητας και της κυβερνοασφάλειας. Όταν χρησιμοποιούνται δημόσια κονδύλια, έχει καίρια σημασία να εξασφαλίζεται η μέγιστη αξία για την κοινωνία και τις επιχειρήσεις. Ως εκ τούτου, η δημόσια χρηματοδότηση θα πρέπει να αποσκοπεί στην ανοικτή και χωρίς διακρίσεις πρόσβαση στις εκροές των χρηματοδοτούμενων έργων, εκτός εάν, σε τεκμηριωμένες και αναλογικές περιπτώσεις, κρίνεται ότι ενδείκνυται μια διαφορετική προσέγγιση. Η αρμονική, συμπεριληπτική και σταθερή πρόοδος προς την κατεύθυνση του ψηφιακού μετασχηματισμού και προς την επίτευξη των ψηφιακών στόχων στην Ένωση απαιτεί μια ολοκληρωμένη, ισχυρή, αξιόπιστη, ευέλικτη και διαφανή μορφή διακυβέρνησης, βάσει στενής συνεργασίας και συντονισμού μεταξύ του Ευρωπαϊκού Κοινοβουλίου, του Συμβουλίου, της Επιτροπής και των κρατών μελών. Ο συντονισμός της σύγκλισης, η ανταλλαγή βέλτιστων πρακτικών, και η συνοχή και η αποτελεσματικότητα των πολιτικών και των μέτρων σε ενωσιακό και εθνικό επίπεδο θα πρέπει να διασφαλίζονται με κατάλληλο μηχανισμό, ο οποίος θα πρέπει επίσης να ενθαρρύνει την ενεργοποίηση κατάλληλων συνεργειών μεταξύ ενωσιακών και εθνικών ταμείων, καθώς και μεταξύ ενωσιακών πρωτοβουλιών και προγραμμάτων. Για τον σκοπό αυτό, η Επιτροπή θα μπορούσε να καθοδηγήσει και να υποστηρίξει τα κράτη μέλη ώστε να αξιοποιήσουν με βέλτιστο τρόπο τους πλέον κατάλληλους τύπους συνεργειών. Για τον σκοπό αυτό, είναι αναγκαίο να θεσπιστούν διατάξεις σχετικά με μηχανισμό παρακολούθησης και συνεργασίας για την υλοποίηση της Ψηφιακής Πυξίδας. Ο εν λόγω μηχανισμός θα πρέπει να λαμβάνει υπόψη την ποικιλομορφία των καταστάσεων μεταξύ και εντός των κρατών μελών, να είναι αναλογικός, ιδίως όσον αφορά τον διοικητικό φόρτο, και να παρέχει στα κράτη μέλη τη δυνατότητα να υιοθετούν υψηλότερο επίπεδο φιλοδοξίας κατά τον ορισμό των εθνικών τους στόχων. Ο μηχανισμός παρακολούθησης και συνεργασίας για την υλοποίηση της Ψηφιακής Πυξίδας θα πρέπει να περιλαμβάνει αναβαθμισμένο σύστημα παρακολούθησης για τον εντοπισμό κενών στις στρατηγικές ψηφιακές ικανότητες της Ένωσης. Θα πρέπει επίσης να περιλαμβάνει μηχανισμό υποβολής εκθέσεων, μεταξύ άλλων, σχετικά με την πρόοδο προς τους ψηφιακούς στόχους που καθορίζονται στην παρούσα απόφαση, καθώς και σχετικά με τη γενικότερη κατάσταση της συμμόρφωσης με τους γενικούς στόχους που καθορίζονται στην παρούσα απόφαση. Θα πρέπει να θεσπίσει ένα πλαίσιο συνεργασίας μεταξύ της Επιτροπής και των κρατών μελών προκειμένου να εντοπίζονται λύσεις που θα αντιμετωπίζουν τις αδυναμίες και να προτείνονται στοχοθετημένες δράσεις για αποτελεσματικές λύσεις. Ο DESI θα πρέπει να είναι ενσωματωμένος στην έκθεση για την κατάσταση της Ψηφιακής Δεκαετίας ("έκθεση για την Ψηφιακή Δεκαετία") και θα πρέπει να χρησιμοποιείται για την παρακολούθηση της προόδου ως προς την επίτευξη των ψηφιακών στόχων. Η εν λόγω παρακολούθηση θα πρέπει να περιλαμβάνει ανάλυση των δεικτών μέτρησης της προόδου σε επίπεδο κρατών μελών, εθνικές πολιτικές και πρωτοβουλίες που αποσκοπούν στην επίτευξη των γενικών στόχων και των ψηφιακών στόχων που καθορίζονται στην παρούσα απόφαση, καθώς και οριζόντιες και θεματικές αναλύσεις για την παρακολούθηση του ψηφιακού μετασχηματισμού των οικονομιών της Ένωσης και κατάταξη της συναφούς προόδου των κρατών μελών. Ειδικότερα, οι διαστάσεις και οι δείκτες του DESI θα πρέπει να ευθυγραμμίζονται με τους ψηφιακούς στόχους που καθορίζονται στην παρούσα απόφαση. Για κάθε ψηφιακό στόχο, οι βασικοί δείκτες επιδόσεων ("ΒΔΕ") θα πρέπει να καθορίζονται σε εκτελεστικές πράξεις που εκδίδει η Επιτροπή. Οι ΒΔΕ θα πρέπει να επικαιροποιούνται, όταν αυτό είναι αναγκαίο για τη συνεχή αποτελεσματική παρακολούθηση, και να λαμβάνουν υπόψη τις τεχνολογικές εξελίξεις. Ο μηχανισμός συλλογής δεδομένων εντός των κρατών μελών θα πρέπει να ενισχυθεί, όπου αρμόζει, ώστε να παρουσιάζει μια συνολική κατάσταση της προόδου όσον αφορά την επίτευξη των ψηφιακών στόχων, καθώς και πληροφορίες για τις σχετικές πολιτικές, προγράμματα και πρωτοβουλίες σε εθνικό επίπεδο, θα πρέπει δε, όπου είναι δυνατόν, να περιλαμβάνει αναλυτικά δεδομένα, ανά φύλο και περιφέρεια, σύμφωνα με το ενωσιακό και το εθνικό δίκαιο. Με βάση τις επανεξετάσεις της Επιτροπής και όπου αρμόζει, η Επιτροπή θα πρέπει να καταρτίσει μετά από διαβούλευση με τα κράτη μέλη, χρονοδιάγραμμα των μελλοντικών αναγκών συλλογής δεδομένων. Για την κατάρτιση του DESI, η Επιτροπή θα πρέπει να βασίζεται ως επί το πλείστον σε επίσημες στατιστικές που συλλέγονται σε διάφορες έρευνες της Ένωσης σχετικά με την κοινωνία της πληροφορίας στο πλαίσιο των κανονισμών (ΕΕ) 2019/1700 και (ΕΕ) 2019/2152 του Ευρωπαϊκού Κοινοβουλίου και του Συμβουλίου. Η Επιτροπή θα πρέπει να χρησιμοποιεί ειδικές μελέτες για τη συλλογή δεδομένων για τους σχετικούς δείκτες που δεν μετρώνται στις έρευνες της Ένωσης ή που συλλέγονται μέσω άλλων διαδικασιών υποβολής εκθέσεων, όπως στο πλαίσιο της στρατηγικής που εξαγγέλθηκε με την ανακοίνωση της Επιτροπής, της 25ης Ιουνίου 2008, με τίτλο "Προτεραιότητα στις μικρές επιχειρήσεις - Μια "Small Business Act" για την Ευρώπη", περιλαμβανομένης της ετήσιας επισκόπησής της για τις επιδόσεις των ΜΜΕ. Οι ορισμοί που σχετίζονται με τους ψηφιακούς στόχους βάσει της παρούσας απόφασης δεν συνιστούν προηγούμενο για τους ΒΔΕ και σε καμία περίπτωση δεν εμποδίζουν την επικείμενη μέτρηση της προόδου όσον αφορά τους εν λόγω στόχους μέσω των ΒΔΕ. Για να ενημερώνονται οι συννομοθέτες σχετικά με την πρόοδο του ψηφιακού μετασχηματισμού στην Ένωση, η Επιτροπή θα πρέπει να υποβάλλει στο Ευρωπαϊκό Κοινοβούλιο και στο Συμβούλιο ετήσια έκθεση για την Ψηφιακή Δεκαετία, η οποία θα περιλαμβάνει επισκόπηση και ανάλυση του ψηφιακού μετασχηματισμού της Ένωσης, καθώς και αξιολόγηση της προόδου που έχει σημειωθεί όσον αφορά τους γενικούς στόχους της παρούσας απόφασης και τους ψηφιακούς στόχους για την περίοδο έως το 2030. Η έκθεση για την Ψηφιακή Δεκαετία, ιδίως ο DESI, θα πρέπει να τροφοδοτούν με στοιχεία το Ευρωπαϊκό Εξάμηνο, περιλαμβανομένων πτυχών σχετικά με τον μηχανισμό ανάκαμψης και ανθεκτικότητας, ενώ οι πολιτικές, τα μέτρα και οι δράσεις που συνιστώνται και περιλαμβάνονται στην έκθεση για την Ψηφιακή Δεκαετία θα πρέπει να συμπληρώνουν τις ειδικές ανά χώρα συστάσεις. Από το 2019, ο DESI συμπεριλαμβάνει τον πίνακα αποτελεσμάτων για τις γυναίκες στην ψηφιακή εποχή, με τον οποίο αξιολογούνται οι επιδόσεις των κρατών μελών στους τομείς της χρήσης του διαδικτύου, των δεξιοτήτων των χρηστών του διαδικτύου, καθώς και των εξειδικευμένων δεξιοτήτων και της απασχόλησης, με βάση 12 δείκτες. Η συμπερίληψη του πίνακα αποτελεσμάτων για τις γυναίκες στην ψηφιακή εποχή στην έκθεση για την Ψηφιακή Δεκαετία αναμένεται να καταστήσει δυνατή την παρακολούθηση του ψηφιακού χάσματος μεταξύ των φύλων. Ειδικότερα, η Επιτροπή θα πρέπει, στην έκθεσή της για την Ψηφιακή Δεκαετία, να ασχοληθεί σχετικά με το πόσο αποτελεσματικά έχουν υλοποιηθεί οι γενικοί στόχοι της παρούσας απόφασης σε πολιτικές, μέτρα ή δράσεις, καθώς και σχετικά με την πρόοδο προς την επίτευξη των ψηφιακών στόχων, αναφέροντας λεπτομερώς τον βαθμό προόδου της Ένωσης σε σχέση με τις προβλεπόμενες πορείες για κάθε στόχο, την αξιολόγηση των προσπαθειών που απαιτούνται για την επίτευξη κάθε στόχου, περιλαμβανομένων τυχόν επενδυτικών κενών στις ψηφιακές ικανότητες και την καινοτομία, καθώς και την ευαισθητοποίηση σχετικά με τις δράσεις που απαιτούνται για την αύξηση της ψηφιακής κυριαρχίας με ανοικτό τρόπο. Η έκθεση θα πρέπει επίσης να περιλαμβάνει αξιολόγηση της εφαρμογής των σχετικών κανονιστικών προτάσεων και αξιολόγηση των δράσεων που αναλαμβάνονται σε επίπεδο Ένωσης και κρατών μελών. Με βάση την αξιολόγηση της Επιτροπής, η έκθεση θα πρέπει να περιλαμβάνει συγκεκριμένες συνιστώμενες πολιτικές, μέτρα και δράσεις. Όταν συνιστά πολιτικές, μέτρα ή δράσεις στην έκθεση, η Επιτροπή θα πρέπει να λαμβάνει υπόψη τα πλέον πρόσφατα διαθέσιμα στοιχεία, τις κοινές δεσμεύσεις που έχουν αναληφθεί, τις πολιτικές και τα μέτρα που έχουν καθοριστεί από τα κράτη μέλη, καθώς και την πρόοδο όσον αφορά τις συνιστώμενες δράσεις που έχουν προσδιοριστεί σε προηγούμενες εκθέσεις και έχουν εξεταστεί μέσω του μηχανισμού συνεργασίας. Επιπλέον, η Επιτροπή θα πρέπει να λάβει υπόψη τις διαφορές στις δυνατότητες των επιμέρους κρατών μελών να συμβάλουν στην επίτευξη των ψηφιακών στόχων, καθώς και τις πολιτικές, τα μέτρα και τις δράσεις που εφαρμόζονται ήδη και θεωρούνται κατάλληλα για την επίτευξη των εν λόγω στόχων, ακόμη και αν δεν έχουν παραγάγει ακόμη απτά αποτελέσματα. Για να εξασφαλιστεί ότι επιτυγχάνονται οι γενικοί και οι ψηφιακοί στόχοι που ορίζονται στην παρούσα απόφαση, και ότι όλα τα κράτη μέλη συμβάλλουν αποτελεσματικά στον σκοπό αυτόν, ο σχεδιασμός και η εφαρμογή του μηχανισμού παρακολούθησης και συνεργασίας θα πρέπει να διασφαλίζουν την ανταλλαγή πληροφοριών και βέλτιστων πρακτικών μέσω ενός εποικοδομητικού και χωρίς αποκλεισμούς διαλόγου μεταξύ των κρατών μελών και της Επιτροπής. Η Επιτροπή θα πρέπει να εξασφαλίζει την έγκαιρη ενημέρωση του Ευρωπαϊκού Κοινοβουλίου σχετικά με το αποτέλεσμα του διαλόγου. Η Επιτροπή θα πρέπει, από κοινού με τα κράτη μέλη, να καθορίσει τις προβλεπόμενες πορείες της Ένωσης για την επίτευξη των ψηφιακών στόχων που καθορίζονται στην παρούσα απόφαση. Οι εν λόγω προβλεπόμενες πορείες θα πρέπει, όπου είναι δυνατόν, να μετατραπούν από τα κράτη μέλη σε εθνικές προβλεπόμενες πορείες και θα πρέπει, όπου αρμόζει, να λαμβάνουν δεόντως υπόψη την περιφερειακή διάσταση. Οι διαφορετικές δυνατότητες των επιμέρους κρατών μελών να συμβάλουν στην επίτευξη των ψηφιακών στόχων, καθώς και τα διαφορετικά σημεία εκκίνησής τους, θα πρέπει να λαμβάνονται υπόψη και να αντικατοπτρίζονται στις εθνικές προβλεπόμενες πορείες. Οι εθνικές προβλεπόμενες πορείες θα πρέπει να συμβάλουν στην αξιολόγηση της προόδου με την πάροδο του χρόνου σε ενωσιακό και εθνικό επίπεδο. Για να διασφαλιστεί ότι η συνεργασία μεταξύ της Επιτροπής και των κρατών μελών είναι αποδοτική και αποτελεσματική, τα κράτη μέλη θα πρέπει να υποβάλλουν στην Επιτροπή εθνικούς στρατηγικούς χάρτες πορείας για την ψηφιακή δεκαετία που καλύπτουν την περίοδο έως το 2030 ("εθνικοί χάρτες πορείας"), προτείνοντας, όταν είναι εφικτό και μετρήσιμο σε εθνικό επίπεδο, εθνικές προβλεπόμενες πορείες και περιγράφοντας όλα τα μέσα που έχουν σχεδιαστεί, εγκριθεί ή εφαρμοστεί με σκοπό τη συμβολή στην επίτευξη, σε ενωσιακό επίπεδο, των γενικών και των ψηφιακών στόχων που ορίζονται στην παρούσα απόφαση. Τα κράτη μέλη θα πρέπει να είναι σε θέση να συμπεριλαμβάνουν στους οικείους εθνικούς χάρτες πορείας πληροφορίες σχετικά με τις πολιτικές, τα μέτρα και τις δράσεις που πρέπει να αναληφθούν σε περιφερειακό επίπεδο. Οι εθνικοί χάρτες πορείας θα πρέπει να καταρτίζονται κατόπιν διαβούλευσης με βασικά ενδιαφερόμενα μέρη, όπως επιχειρηματικές οργανώσεις, περιλαμβανομένων εκπροσώπων των ΜΜΕ, οι κοινωνικοί εταίροι και η κοινωνία των πολιτών, περιλαμβανομένων των ηλικιωμένων ατόμων και της νεολαίας, καθώς και οι εκπρόσωποι των τοπικών και των περιφερειακών αρχών, και θα πρέπει να αποτελέσουν βασικό εργαλείο για τον συντονισμό των πολιτικών των κρατών μελών και για τη διασφάλιση της προβλεψιμότητας για την αγορά. Τα κράτη μέλη θα πρέπει να λαμβάνουν υπόψη τις σχετικές τομεακές πρωτοβουλίες, σε ενωσιακό και σε εθνικό επίπεδο, και να προάγουν τη συνοχή με αυτές. Η δέσμευση ενός κράτους μέλους να παράσχει εθνικό χάρτη πορείας για να συμβάλει στην επίτευξη των ψηφιακών στόχων σε επίπεδο Ένωσης δεν εμποδίζει το εν λόγω κράτος μέλος να σχεδιάσει και να εφαρμόσει στρατηγικές σε εθνικό ή περιφερειακό επίπεδο ή να εξειδικευθεί σε ορισμένους βιομηχανικούς ή ψηφιακούς τομείς. Κατά τη διάρκεια των κύκλων συνεργασίας μεταξύ της Επιτροπής και των κρατών μελών, τα κράτη μέλη θα μπορούν να προτείνουν προσαρμογές των οικείων εθνικών χαρτών πορείας, ώστε να λαμβάνουν υπόψη την εξέλιξη του ψηφιακού μετασχηματισμού σε ενωσιακό και εθνικό επίπεδο και να ανταποκρίνονται, ειδικότερα, στις πολιτικές, τα μέτρα και τις δράσεις που συνιστά η Επιτροπή. Προκειμένου να προαχθεί μια συνεπής και συγκρίσιμη προσέγγιση σε όλα τα κράτη μέλη και να διευκολυνθεί η κατάρτιση των οικείων εθνικών χαρτών πορείας, η Επιτροπή θα πρέπει να παράσχει κατευθυντήριες γραμμές στις οποίες θα καθορίζονται λεπτομερέστερα τα βασικά στοιχεία της δομής ενός εθνικού χάρτη πορείας και, ιδίως, τα κοινά στοιχεία που θα πρέπει να περιλαμβάνουν όλοι οι εθνικοί χάρτες πορείας. Οι κατευθυντήριες γραμμές θα πρέπει επίσης να προβλέπουν μια γενική προσέγγιση, την οποία θα πρέπει να ακολουθούν τα κράτη μέλη κατά τη χάραξη των εθνικών προβλεπόμενων πορειών τους. Ο μηχανισμός συνεργασίας και παρακολούθησης μεταξύ της Επιτροπής και των κρατών μελών θα πρέπει να ξεκινήσει με αξιολόγηση των οικείων εθνικών χαρτών πορείας και θα πρέπει να βασίζεται στα δεδομένα που παρέχονται και στην αξιολόγηση που πραγματοποιείται στην έκθεση σχετικά με την Ψηφιακή Δεκαετία, καθώς και στις παρατηρήσεις που λαμβάνονται από τα σχετικά ενδιαφερόμενα μέρη, όπως επιχειρηματικές οργανώσεις, περιλαμβανομένων εκπροσώπων των ΜΜΕ, οι κοινωνικοί εταίροι και η κοινωνία των πολιτών, καθώς και εκπρόσωποι των τοπικών και των περιφερειακών αρχών. Το χρονοδιάγραμμα της συνεργασίας θα πρέπει να λαμβάνει υπόψη την ανάγκη να αντικατοπτρίζονται τα αποτελέσματα προηγούμενων κύκλων συνεργασίας, καθώς και οι πολιτικές, τα μέτρα, οι δράσεις και οι πιθανές προσαρμογές στους εθνικούς χάρτες πορείας ανά διετία. Για να σημειωθεί πρόοδος ως προς τους ψηφιακούς στόχους σύμφωνα με τις προβλεπόμενες πορείες, τα κράτη μέλη τα οποία, σύμφωνα με την έκθεση, έχουν σημειώσει ανεπαρκή πρόοδο σε έναν δεδομένο τομέα, θα πρέπει να προτείνουν προσαρμογή στις πολιτικές, τα μέτρα και τις δράσεις που σκοπεύουν να αναλάβουν για την προώθηση της προόδου στον συγκεκριμένο κρίσιμο τομέα. Επιπλέον, η Επιτροπή και τα κράτη μέλη θα πρέπει να εξετάζουν τον τρόπο με τον οποίο τα κράτη μέλη προσέγγισαν τις συνιστώμενες πολιτικές, τα μέτρα και τις δράσεις που διατυπώθηκαν στην έκθεση του προηγούμενου έτους τόσο σε συλλογικό όσο και σε μεμονωμένο επίπεδο. Ένα κράτος μέλος θα πρέπει να είναι σε θέση να ζητήσει την έναρξη διαδικασίας αξιολόγησης από ομοτίμους, ώστε να δοθεί στα άλλα κράτη μέλη η δυνατότητα να υποβάλουν παρατηρήσεις σχετικά με τις προτάσεις που προτίθεται το κράτος μέλος να συμπεριλάβει στον εθνικό χάρτη πορείας, ιδίως όσον αφορά την καταλληλότητά τους για την επίτευξη συγκεκριμένου στόχου. Η Επιτροπή θα πρέπει να διευκολύνει την ανταλλαγή εμπειριών και βέλτιστων πρακτικών μέσω της διαδικασίας αξιολόγησης από ομοτίμους. Η Επιτροπή και ένα ή περισσότερα κράτη μέλη, ή τουλάχιστον δύο κράτη μέλη, θα πρέπει να δύνανται να αναλαμβάνουν κοινές δεσμεύσεις όσον αφορά συντονισμένες δράσεις που επιθυμούν να αναλάβουν ώστε να επιτύχουν τους ψηφιακούς στόχους, να δημιουργήσουν πολυκρατικά έργα και να συμφωνήσουν σχετικά με οποιεσδήποτε άλλες πολιτικές, μέτρα και δράσεις σε ενωσιακό και εθνικό επίπεδο με σκοπό την πρόοδο προς τους εν λόγω στόχους σύμφωνα με τις προβλεπόμενες πορείες. Κοινή δέσμευση είναι μια πρωτοβουλία συνεργασίας, ειδικότερα με σκοπό τη συμβολή στην επίτευξη των γενικών και των ψηφιακών στόχων που ορίζονται στην παρούσα απόφαση. Τα πολυκρατικά έργα και οι κοινοπραξίες ευρωπαϊκής ψηφιακής υποδομής (EDIC) θα πρέπει να περιλαμβάνουν τουλάχιστον τρία κράτη μέλη. Κατά την παρακολούθηση της επίτευξης των γενικών και ψηφιακών στόχων που ορίζονται στην παρούσα απόφαση, η Επιτροπή και τα κράτη μέλη έχουν υποχρέωση να συνεργάζονται καλόπιστα σύμφωνα με το άρθρο 4 παράγραφος 3 της Συνθήκης για την Ευρωπαϊκή Ένωση. Ως εκ τούτου, είναι αναγκαίο να ανταποκρίνονται δεόντως τα κράτη μέλη σε κάθε πρόσκληση της Επιτροπής για συνεργασία, ιδίως όταν υπάρχει σημαντική απόκλιση από την εθνική προβλεπόμενη πορεία κράτους μέλους ή όταν η απόκλιση αυτή δεν έχει αντιμετωπιστεί για μεγάλο χρονικό διάστημα. Η αποτελεσματική εφαρμογή των συνιστώμενων πολιτικών, μέτρων και δράσεων, καθώς και των εθνικών χαρτών πορείας και των προσαρμογών τους, είναι ζωτικής σημασίας για την επίτευξη των γενικών και των ψηφιακών στόχων που ορίζονται στην παρούσα απόφαση. Ο διαρθρωμένος διάλογος με τα επιμέρους κράτη μέλη έχει καίρια σημασία προκειμένου αυτά να λάβουν καθοδήγηση και στήριξη κατά τον καθορισμό και την εφαρμογή των κατάλληλων μέτρων ούτως ώστε να σημειώσουν πρόοδο στην οικεία εθνική προβλεπόμενη πορεία, ιδίως σε περίπτωση που τα κράτη μέλη κρίνουν απαραίτητο να προσαρμόσουν τους οικείους εθνικούς χάρτες πορείας με βάση τις πολιτικές, τα μέτρα ή τις δράσεις που συνιστά η Επιτροπή. Η Επιτροπή θα πρέπει να ενημερώνει κατάλληλα το Ευρωπαϊκό Κοινοβούλιο και το Συμβούλιο, ιδίως όσον αφορά τη διαδικασία και τα αποτελέσματα του διαρθρωμένου διαλόγου. Για να διασφαλίζεται η διαφάνεια και η συμμετοχή του κοινού, η Επιτροπή θα πρέπει να συνεργάζεται με όλα τα ενδιαφερόμενα μέρη. Για τον σκοπό αυτόν, η Επιτροπή θα πρέπει να συνεργάζεται στενά με τα ενδιαφερόμενα μέρη, περιλαμβανομένων της κοινωνίας των πολιτών, και ιδιωτικών και δημόσιων φορέων, όπως φορέων που διέπονται από το δημόσιο δίκαιο των τομέων της εκπαίδευσης και της κατάρτισης ή της υγείας, και θα πρέπει να διαβουλεύεται με αυτούς τους φορείς σχετικά με μέτρα για την επιτάχυνση του ψηφιακού μετασχηματισμού σε επίπεδο Ένωσης. Η Επιτροπή, κατά τη διαβούλευση με τα ενδιαφερόμενα μέρη, θα πρέπει να είναι όσο το δυνατόν πιο συμπεριληπτική και να περιλαμβάνει σε αυτήν φορείς που παίζουν καθοριστικό ρόλο στην προώθηση της συμμετοχής των κοριτσιών και των γυναικών στην ψηφιακή εκπαίδευση και στην προώθηση της επαγγελματικής τους σταδιοδρομίας, με στόχο την προώθηση μιας προσέγγισης που προάγει, στο μέτρο του δυνατού, την ισορροπία μεταξύ των φύλων κατά την εφαρμογή των εθνικών χαρτών πορείας από τα κράτη μέλη. Η συμμετοχή των ενδιαφερόμενων μερών είναι επίσης σημαντική και στο επίπεδο των κρατών μελών, ιδίως κατά την έγκριση των εθνικών χαρτών πορείας και των πιθανών προσαρμογών σε αυτούς. Τόσο σε ενωσιακό όσο και σε εθνικό επίπεδο, η Επιτροπή και τα κράτη μέλη θα πρέπει να εξασφαλίζουν την έγκαιρη συμμετοχή των επιχειρηματικών οργανώσεων, περιλαμβανομένων εκπροσώπων των ΜΜΕ, των κοινωνικών εταίρων και της κοινωνίας των πολιτών, ανάλογα με τους διαθέσιμους πόρους. Τα πολυκρατικά έργα θα πρέπει να παρέχουν δυνατότητα για παρεμβάσεις μεγάλης κλίμακας σε βασικούς τομείς που είναι αναγκαίοι για την επίτευξη των ψηφιακών στόχων που ορίζονται στην παρούσα απόφαση, ιδίως με τη συγκέντρωση πόρων από την Ένωση, τα κράτη μέλη και, κατά περίπτωση, ιδιωτικές πηγές. Όπου απαιτείται για την επίτευξη των ψηφιακών στόχων, τα κράτη μέλη θα πρέπει να είναι σε θέση να εξασφαλίζουν τη συμμετοχή τρίτων χωρών που συνδέονται με ενωσιακό πρόγραμμα υπό άμεση διαχείριση το οποίο στηρίζει τον ψηφιακό μετασχηματισμό της Ένωσης. Τα πολυκρατικά έργα θα πρέπει να υλοποιούνται με συντονισμένο τρόπο, σε στενή συνεργασία μεταξύ της Επιτροπής και των κρατών μελών. Η Επιτροπή θα πρέπει να διαδραματίζει κεντρικό ρόλο στην επιτάχυνση της υλοποίησης πολυκρατικών έργων μέσω του εντοπισμού πολυκρατικών έργων έτοιμων προς υλοποίηση μεταξύ των κατηγοριών έργων που περιλαμβάνονται ενδεικτικά σε παράρτημα της παρούσας απόφασης, στην παροχή συμβουλών στα κράτη μέλη σχετικά με την επιλογή του καταλληλότερου υφιστάμενου μηχανισμού υλοποίησης, την επιλογή των πηγών χρηματοδότησης και τον συνδυασμό τους και άλλα στρατηγικά ζητήματα που σχετίζονται με την υλοποίηση των εν λόγω έργων. Κατά περίπτωση, η Επιτροπή θα πρέπει να παρέχει κατευθυντήριες γραμμές σχετικά με τη σύσταση EDIC ως μηχανισμού υλοποίησης. Τα κράτη μέλη, εφόσον το επιθυμούν, μπορούν να συνεργάζονται ή να αναλαμβάνουν συντονισμένη δράση σε τομείς άλλους από εκείνους που ορίζονται στην παρούσα απόφαση. Η δημόσια στήριξη στα πολυκρατικά έργα θα πρέπει να χρησιμοποιείται, κυρίως, για την αντιμετώπιση δυσλειτουργιών της αγοράς ή καταστάσεων μη ικανοποιητικών επενδυτικών συνθηκών, κατά τρόπο αναλογικό, χωρίς να στρεβλώνει τους ισότιμους όρους ανταγωνισμού ή να επικαλύπτει ή να παραγκωνίζει την ιδιωτική χρηματοδότηση. Τα πολυκρατικά έργα θα πρέπει να αποφέρουν σαφή ευρωπαϊκή προστιθέμενη αξία και να υλοποιούνται σύμφωνα με το εφαρμοστέο ενωσιακό δίκαιο και με το εθνικό δίκαιο που συνάδει με το ενωσιακό δίκαιο. Τα πολυκρατικά έργα θα πρέπει να είναι σε θέση να προσελκύουν και να συνδυάζουν, με αποτελεσματικό τρόπο, διάφορες πηγές χρηματοδότησης από την Ένωση και τα κράτη μέλη και, κατά περίπτωση, χρηματοδότηση από τρίτες χώρες που συνδέονται με ενωσιακό πρόγραμμα υπό άμεση διαχείριση το οποίο στηρίζει τον ψηφιακό μετασχηματισμό της Ένωσης, εξασφαλίζοντας, όπου είναι δυνατόν, συνέργειες μεταξύ τους. Ειδικότερα, θα πρέπει να είναι δυνατός ο συνδυασμός κονδυλίων από ενωσιακό πρόγραμμα υπό κεντρική διαχείριση με πόρους που διατίθενται από τα κράτη μέλη, περιλαμβανομένων, υπό ορισμένες προϋποθέσεις, συνεισφορών από τον μηχανισμό ανάκαμψης και ανθεκτικότητας, όπως εξηγείται στο μέρος 3 των κατευθυντήριων γραμμών της Επιτροπής προς τα κράτη μέλη σχετικά με τα οικεία εθνικά σχέδια ανάκαμψης και ανθεκτικότητας, καθώς και συνεισφορών από το Ευρωπαϊκό Ταμείο Περιφερειακής Ανάπτυξης και το Ταμείο Συνοχής. Όποτε δικαιολογείται από τη φύση ενός συγκεκριμένου πολυκρατικού έργου, θα πρέπει επίσης να επιτρέπονται συνεισφορές οντοτήτων διαφορετικών από την Ένωση και τα κράτη μέλη, περιλαμβανομένων ιδιωτικών συνεισφορών. Η Επιτροπή, σε συνεργασία με τα κράτη μέλη και ενεργώντας ως συντονίστρια πολυκρατικών έργων, θα πρέπει να συνδράμει τα κράτη μέλη στον προσδιορισμό των συμφερόντων τους σε πολυκρατικά έργα, να παρέχει μη δεσμευτική καθοδήγηση όσον αφορά την επιλογή των βέλτιστων μηχανισμών υλοποίησης και να παρέχει βοήθεια κατά την υλοποίηση, συμβάλλοντας στην ευρύτερη δυνατή συμμετοχή. Η Επιτροπή θα πρέπει να παρέχει την εν λόγω στήριξη, εκτός εάν τα κράτη μέλη που συμμετέχουν σε πολυκρατικό έργο διατυπώσουν αντιρρήσεις. Η Επιτροπή θα πρέπει να ενεργεί σε συνεργασία με τα συμμετέχοντα κράτη μέλη. Η Επιτροπή θα πρέπει να είναι σε θέση να συστήσει, κατόπιν αίτησης των ενδιαφερόμενων κρατών μελών και μετά από αξιολόγηση της εν λόγω αίτησης, μια EDIC για την υλοποίηση ενός συγκεκριμένου πολυκρατικού έργου. Το κράτος μέλος υποδοχής θα πρέπει να καθορίζει αν μια EDIC πληροί τις προϋποθέσεις αναγνώρισης ως διεθνούς οργανισμού όπως αναφέρεται στο άρθρο 143 στοιχείο ζ) και στο άρθρο 151 παράγραφος 1 στοιχείο β) της οδηγίας 2006/112/ΕΚ του Συμβουλίου και ως διεθνούς οργανισμού όπως αναφέρεται στο άρθρου 12 παράγραφος 1 στοιχείο β) της οδηγίας 2008/118/ΕΚ του Συμβουλίου . Προκειμένου να εξασφαλιστούν ενιαίες προϋποθέσεις για την εφαρμογή της παρούσας απόφασης, θα πρέπει να ανατεθούν στην Επιτροπή εκτελεστικές αρμοδιότητες όσον αφορά τους ΒΔΕ και τη σύσταση των EDIC. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου . Η παρούσα απόφαση δεν ισχύει για τα μέτρα που λαμβάνουν τα κράτη μέλη όσον αφορά την εθνική ασφάλεια, τη δημόσια ασφάλεια ή την άμυνα, ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Αντικείμενο 1. Με την παρούσα απόφαση θεσπίζεται το πρόγραμμα πολιτικής 2030 Ψηφιακή Δεκαετία και μηχανισμός παρακολούθησης και συνεργασίας για το εν λόγω πρόγραμμα, με προορισμό: α) τη δημιουργία περιβάλλοντος που ευνοεί την καινοτομία και τις επενδύσεις με τον καθορισμό σαφούς κατεύθυνσης για τον ψηφιακό μετασχηματισμό της Ένωσης και για την επίτευξη των ψηφιακών στόχων σε ενωσιακό επίπεδο έως το 2030, με βάση μετρήσιμους δείκτες β) τη διάρθρωση και την τόνωση της συνεργασίας μεταξύ του Ευρωπαϊκού Κοινοβουλίου, του Συμβουλίου, της Επιτροπής και των κρατών μελών γ) την προαγωγή, από την Ένωση, της συνέπειας, της συγκρισιμότητας, της διαφάνειας και της πληρότητας της παρακολούθησης και της υποβολής εκθέσεων. 2. Η παρούσα απόφαση θεσπίζει πλαίσιο για πολυκρατικά έργα. Άρθρο 2 Ορισμοί Για τους σκοπούς της παρούσας απόφασης, ισχύουν οι ακόλουθοι ορισμοί: 1) "δείκτης ψηφιακής οικονομίας και κοινωνίας" ή "DESI": ετήσιο σύνολο δεικτών αναλύσεων και μέτρησης βάσει των οποίων η Επιτροπή παρακολουθεί τις συνολικές ψηφιακές επιδόσεις της Ένωσης και των κρατών μελών σε διάφορες διαστάσεις πολιτικής, περιλαμβανομένης της προόδου τους προς την επίτευξη των ψηφιακών στόχων που καθορίζονται στο άρθρο 4· 2) "πολυκρατικά έργα": έργα μεγάλης κλίμακας που διευκολύνουν την επίτευξη των ψηφιακών στόχων που καθορίζονται στο άρθρο 4, περιλαμβανομένης της χρηματοδότησης της Ένωσης και των κρατών μελών, σύμφωνα με το άρθρο 10· 3) "στατιστικές": οι στατιστικές όπως ορίζονται στο άρθρο 3 σημείο 1) του κανονισμού (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου · 4) "διαδικασία αξιολόγησης από ομοτίμους": μηχανισμός με τον οποίο τα κράτη μέλη προβαίνουν σε ανταλλαγή βέλτιστων πρακτικών σχετικά με συγκεκριμένες πτυχές των πολιτικών, των μέτρων και των δράσεων που προτείνονται από ένα συγκεκριμένο κράτος μέλος, και ειδικότερα σχετικά με την αποτελεσματικότητα και την καταλληλότητά τους να συμβάλουν στην επίτευξη συγκεκριμένου στόχου εκ των ψηφιακών στόχων που καθορίζονται στο άρθρο 4, στο πλαίσιο της συνεργασίας δυνάμει του άρθρου 8· 5) "προβλεπόμενη πορεία": η προβλεπόμενη πορεία ανά ψηφιακό στόχο έως το 2030 για την επίτευξη των ψηφιακών στόχων που καθορίζονται στο άρθρο 4, με βάση ιστορικά δεδομένα, όταν είναι διαθέσιμα· 6) "κόμβοι παρυφών": ικανότητα κατανεμημένης επεξεργασίας δεδομένων που είναι συνδεδεμένη με το δίκτυο και βρίσκεται κοντά στο ή στο ίδιο το φυσικό τελικό σημείο όπου παράγονται τα δεδομένα, η οποία προσφέρει δυνατότητες κατανεμημένης πληροφορικής και αποθήκευσης για επεξεργασία δεδομένων με χαμηλή λανθάνουσα καθυστέρηση· 7) "ψηφιακή ένταση": η συνολική αξία που αποδίδεται σε μια επιχείρηση, με γνώμονα τον αριθμό των τεχνολογιών που χρησιμοποιεί, βάσει πίνακα αποτελεσμάτων διαφόρων τεχνολογιών, σύμφωνα με τον DESΙ· 8) "βασικές δημόσιες υπηρεσίες": ουσιώδους σημασίας υπηρεσίες που παρέχονται από δημόσιους φορείς σε φυσικά πρόσωπα κατά τη διάρκεια σημαντικών γεγονότων της ζωής τους και σε νομικά πρόσωπα κατά τον κύκλο της επαγγελματικής ζωής τους· 9) "προηγμένες ψηφιακές δεξιότητες": οι δεξιότητες και οι επαγγελματικές ικανότητες οι οποίες προϋποθέτουν γνώση και πείρα απαραίτητες για την κατανόηση, τον σχεδιασμό, την ανάπτυξη, τη διαχείριση, τον δοκιμαστικό έλεγχο, την εκδίπλωση, τη χρήση και τη διατήρηση ψηφιακών τεχνολογιών, προϊόντων και υπηρεσιών· 10) "βασική ψηφιακή δεξιότητα": η ικανότητα εκτέλεσης, με ψηφιακά μέσα, τουλάχιστον μίας δραστηριότητας που συνδέεται με τους ακόλουθους τομείς: πληροφόρηση, επικοινωνία και συνεργασία, δημιουργία περιεχομένου, ασφάλεια και δεδομένα προσωπικού χαρακτήρα, και επίλυση προβλημάτων· 11) "εταιρεία-μονόκερος": είτε: α) επιχείρηση που ιδρύθηκε μετά τις 31 Δεκεμβρίου 1990 και είχε αρχική δημόσια προσφορά ή πώληση σε επενδυτή του κλάδου άνω του 1 δισεκατομμυρίου δολαρίων ΗΠΑ· είτε β) επιχείρηση της οποίας η εκτιμώμενη αξία υπερέβη το 1 δισεκατομμύριο δολάρια ΗΠΑ κατά τον τελευταίο της γύρο χρηματοδότησης με επιχειρηματικά κεφάλαια, περιλαμβανομένης της περίπτωσης κατά την οποία η εκτιμώμενη αξία δεν έχει επιβεβαιωθεί σε δευτερογενή συναλλαγή· α) επιχείρηση που ιδρύθηκε μετά τις 31 Δεκεμβρίου 1990 και είχε αρχική δημόσια προσφορά ή πώληση σε επενδυτή του κλάδου άνω του 1 δισεκατομμυρίου δολαρίων ΗΠΑ· είτε β) επιχείρηση της οποίας η εκτιμώμενη αξία υπερέβη το 1 δισεκατομμύριο δολάρια ΗΠΑ κατά τον τελευταίο της γύρο χρηματοδότησης με επιχειρηματικά κεφάλαια, περιλαμβανομένης της περίπτωσης κατά την οποία η εκτιμώμενη αξία δεν έχει επιβεβαιωθεί σε δευτερογενή συναλλαγή·α) επιχείρηση που ιδρύθηκε μετά τις 31 Δεκεμβρίου 1990 και είχε αρχική δημόσια προσφορά ή πώληση σε επενδυτή του κλάδου άνω του 1 δισεκατομμυρίου δολαρίων ΗΠΑ· είτεβ) επιχείρηση της οποίας η εκτιμώμενη αξία υπερέβη το 1 δισεκατομμύριο δολάρια ΗΠΑ κατά τον τελευταίο της γύρο χρηματοδότησης με επιχειρηματικά κεφάλαια, περιλαμβανομένης της περίπτωσης κατά την οποία η εκτιμώμενη αξία δεν έχει επιβεβαιωθεί σε δευτερογενή συναλλαγή· 12) "μικρομεσαία επιχείρηση" ή "ΜΜΕ": πολύ μικρή, μικρή ή μεσαία επιχείρηση, όπως ορίζεται στο άρθρο 2 του παραρτήματος της σύστασης 2003/361/ΕΚ της Επιτροπής . Άρθρο 3 Γενικοί στόχοι του προγράμματος πολιτικής 2030 Ψηφιακή Δεκαετία 1. Το Ευρωπαϊκό Κοινοβούλιο, το Συμβούλιο, η Επιτροπή και τα κράτη μέλη συνεργάζονται για την υποστήριξη και την επίτευξη των ακόλουθων γενικών στόχων σε επίπεδο Ένωσης ("γενικοί στόχοι"): α) προώθηση ενός ανθρωποκεντρικού, βασιζόμενου στα θεμελιώδη δικαιώματα, συμπεριληπτικού, διαφανούς και ανοικτού ψηφιακού περιβάλλοντος στο οποίο οι ασφαλείς και διαλειτουργικές ψηφιακές τεχνολογίες και υπηρεσίες σέβονται και ενισχύουν τις αρχές, τα δικαιώματα και τις αξίες της Ένωσης και είναι προσβάσιμες σε όλους, παντού στην Ένωση· β) ενίσχυση της συλλογικής ανθεκτικότητας των κρατών μελών και γεφύρωση του ψηφιακού χάσματος, επίτευξη ισόρροπης εκπροσώπησης των φύλων και γεωγραφικής εξισορρόπησης με την προώθηση της διαρκούς παροχής προς όλους της δυνατότητας ανάπτυξης βασικών και προηγμένων ψηφιακών δεξιοτήτων και ικανοτήτων, μεταξύ άλλων μέσω της επαγγελματικής κατάρτισης και της διά βίου μάθησης, και την προώθηση της ανάπτυξης ψηφιακών ικανοτήτων υψηλών επιδόσεων στο πλαίσιο οριζόντιων συστημάτων εκπαίδευσης και κατάρτισης· γ) διασφάλιση της ψηφιακής κυριαρχίας της Ένωσης με ανοικτό τρόπο, ιδίως μέσω ασφαλών και προσβάσιμων ψηφιακών υποδομών και υποδομών δεδομένων με ικανότητα αποτελεσματικής αποθήκευσης, διαβίβασης και επεξεργασίας μεγάλων όγκων δεδομένων, οι οποίες καθιστούν δυνατές άλλες τεχνολογικές εξελίξεις, υποστηρίζοντας την ανταγωνιστικότητα και τη βιωσιμότητα της βιομηχανίας και της οικονομίας της Ένωσης, ιδίως των ΜΜΕ, και την ανθεκτικότητα των αλυσίδων αξίας της Ένωσης αλλά και προωθώντας το οικοσύστημα των νεοφυών επιχειρήσεων και την ομαλή λειτουργία των ευρωπαϊκών κόμβων ψηφιακής καινοτομίας· δ) προώθηση της ανάπτυξης και της χρήσης ψηφιακών δυνατοτήτων, με στόχο τη μείωση του γεωγραφικού ψηφιακού χάσματος και την παροχή πρόσβασης σε ψηφιακές τεχνολογίες και δεδομένα με ανοικτούς, προσβάσιμους και δίκαιους όρους, ώστε να επιτευχθεί υψηλό επίπεδο ψηφιακής έντασης και καινοτομίας στις ενωσιακές επιχειρήσεις, κυρίως στις νεοφυείς επιχειρήσεις και τις ΜΜΕ· ε) ανάπτυξη ενός ολοκληρωμένου και βιώσιμου οικοσυστήματος διαλειτουργικών ψηφιακών υποδομών, όπου η υπολογιστική υψηλών επιδόσεων, η υπολογιστική παρυφών και νέφους, η κβαντική υπολογιστική, η τεχνητή νοημοσύνη, η διαχείριση των δεδομένων και η συνδεσιμότητα δικτύου θα λειτουργούν σε σύγκλιση, με σκοπό την περαιτέρω υιοθέτησή τους από τις επιχειρήσεις στην Ένωση, και τη δημιουργία ευκαιριών μεγέθυνσης και απασχόλησης μέσω της έρευνας, της ανάπτυξης και της καινοτομίας· και εξασφάλιση ανταγωνιστικής, ασφαλούς και βιώσιμης υποδομής νέφους δεδομένων στην Ένωση, με υψηλά πρότυπα ασφάλειας και προστασίας της ιδιωτικής ζωής, σύμφωνα με τους ενωσιακούς κανόνες για την προστασία των δεδομένων· στ) προώθηση ενός ψηφιακού κανονιστικού περιβάλλοντος στην Ένωση που θα στηρίζει την ικανότητα των επιχειρήσεών της, ιδίως των ΜΜΕ, να ανταγωνίζονται δίκαια κατά μήκος των παγκόσμιων αλυσίδων αξίας· ζ) εξασφάλιση της δυνατότητας όλων να συμμετέχουν στον δημοκρατικό βίο μέσω του διαδικτύου, καθώς και της προσβασιμότητας, σε αξιόπιστο και ασφαλές διαδικτυακό περιβάλλον, των δημόσιων υπηρεσιών και των υπηρεσιών υγείας και περίθαλψης από όλους, κυρίως από τις μειονεκτούσες ομάδες, περιλαμβανομένων των ατόμων με αναπηρία, και στις αγροτικές και απομακρυσμένες περιοχές, με παροχή συμπεριληπτικών, αποτελεσματικών, διαλειτουργικών και εξατομικευμένων υπηρεσιών και εργαλείων με υψηλά πρότυπα ασφάλειας και προστασίας της ιδιωτικής ζωής· η) εξασφάλιση της αύξησης της βιωσιμότητας, της ανθεκτικότητας και της αποδοτικότητας, ως προς τη χρήση ενέργειας και πόρων, των ψηφιακών υποδομών και τεχνολογιών, περιλαμβανομένων των αλυσίδων εφοδιασμού τους, με ελαχιστοποίηση του αρνητικού τους αντίκτυπου στο περιβάλλον και την κοινωνία, καθώς και εξασφάλιση της συμβολής τους σε μια βιώσιμη κυκλική και κλιματικά ουδέτερη οικονομία και κοινωνία που συνάδει με την Ευρωπαϊκή Πράσινη Συμφωνία, μεταξύ άλλων με την προώθηση της έρευνας και της καινοτομίας που συντείνουν προς τον σκοπό αυτό και με την ανάπτυξη μεθοδολογιών για τη μέτρηση της αποδοτικότητας του ψηφιακού περιβάλλοντος ως προς τη χρήση ενέργειας και πόρων· θ) προώθηση δίκαιων συνθηκών χωρίς διακρίσεις για τους χρήστες κατά τη διάρκεια του ψηφιακού μετασχηματισμού σε ολόκληρη την Ένωση, με την ενίσχυση των συνεργειών μεταξύ ιδιωτικών και δημόσιων επενδύσεων και της χρήσης ενωσιακών και εθνικών κονδυλίων, και με την ανάπτυξη προβλέψιμων ρυθμιστικών και υποστηρικτικών προσεγγίσεων που περιλαμβάνουν επίσης το περιφερειακό και το τοπικό επίπεδο· ι) εξασφάλιση της συνεκτίμησης όλων των πολιτικών και των προγραμμάτων που σχετίζονται με την επίτευξη των ψηφιακών στόχων που καθορίζονται στο άρθρο 4, με συντονισμένο και συνεκτικό τρόπο, ώστε να συμβάλουν πλήρως στη πράσινη και ψηφιακή μετάβαση, με αποφυγή των επικαλύψεων και με ελαχιστοποίηση της διοικητικής επιβάρυνσης· ια) βελτίωση της ανθεκτικότητας σε κυβερνοεπιθέσεις, συμβολή στην αύξηση της ευαισθητοποίησης σχετικά με τους κινδύνους και των γνώσεων σχετικά με τις διαδικασίες κυβερνοασφάλειας, με αύξηση των προσπαθειών δημόσιων και ιδιωτικών οργανισμών για την επίτευξη τουλάχιστον βασικών επιπέδων κυβερνοασφάλειας. 2. Κατά τη συνεργασία για την επίτευξη των γενικών στόχων που ορίζονται στο παρόν άρθρο, τα κράτη μέλη και η Επιτροπή λαμβάνουν υπόψη τις ψηφιακές αρχές και τα ψηφιακά δικαιώματα που περιλαμβάνονται στην ευρωπαϊκή διακήρυξη σχετικά με τα ψηφιακά δικαιώματα και τις ψηφιακές αρχές για την Ψηφιακή Δεκαετία. Άρθρο 4 Ψηφιακοί στόχοι 1. Το Ευρωπαϊκό Κοινοβούλιο, το Συμβούλιο, η Επιτροπή και τα κράτη μέλη συνεργάζονται για την επίτευξη των ακόλουθων ψηφιακών στόχων στην Ένωση έως το 2030 ("ψηφιακοί στόχοι"): 1) πληθυσμός με ψηφιακές δεξιότητες και ψηφιακοί επαγγελματίες υψηλής ειδίκευσης με στόχο την ισόρροπη εκπροσώπηση των φύλων, όπου: α) τουλάχιστον το 80 % των ατόμων ηλικίας 16-74 ετών διαθέτει τουλάχιστον βασικές ψηφιακές δεξιότητες· β) τουλάχιστον 20 εκατομμύρια ειδικοί του τομέα ΤΠΕ απασχολούνται στην Ένωση, παράλληλα δε προάγεται η πρόσβαση των γυναικών στο πεδίο αυτό και αυξάνεται ο αριθμός των αποφοίτων του τομέα ΤΠΕ· α) τουλάχιστον το 80 % των ατόμων ηλικίας 16-74 ετών διαθέτει τουλάχιστον βασικές ψηφιακές δεξιότητες· β) τουλάχιστον 20 εκατομμύρια ειδικοί του τομέα ΤΠΕ απασχολούνται στην Ένωση, παράλληλα δε προάγεται η πρόσβαση των γυναικών στο πεδίο αυτό και αυξάνεται ο αριθμός των αποφοίτων του τομέα ΤΠΕ·α) τουλάχιστον το 80 % των ατόμων ηλικίας 16-74 ετών διαθέτει τουλάχιστον βασικές ψηφιακές δεξιότητες·β) τουλάχιστον 20 εκατομμύρια ειδικοί του τομέα ΤΠΕ απασχολούνται στην Ένωση, παράλληλα δε προάγεται η πρόσβαση των γυναικών στο πεδίο αυτό και αυξάνεται ο αριθμός των αποφοίτων του τομέα ΤΠΕ· 2) ασφαλείς, ανθεκτικές, αποδοτικές και βιώσιμες ψηφιακές υποδομές, όπου: α) όλοι οι τελικοί χρήστες σε σταθερή θέση καλύπτονται από δίκτυο Gigabit έως το σημείο τερματισμού του δικτύου και όλες οι κατοικημένες περιοχές καλύπτονται από ασύρματα δίκτυα υψηλής ταχύτητας επόμενης γενιάς με επιδόσεις τουλάχιστον ισοδύναμες με εκείνες του 5G, σύμφωνα με την αρχή της τεχνολογικής ουδετερότητας· β) η παραγωγή, σύμφωνα με το ενωσιακό δίκαιο σχετικά με την περιβαλλοντική βιωσιμότητα, ημιαγωγών τεχνολογίας αιχμής στην Ένωση αντιστοιχεί τουλάχιστον το 20 % της παγκόσμιας παραγωγής σε αξία· γ) έχουν αναπτυχθεί τουλάχιστον 10 000 κλιματικά ουδέτεροι "κόμβοι παρυφών" υψηλής ασφάλειας, κατανεμημένοι κατά τρόπο που εγγυάται πρόσβαση σε υπηρεσίες δεδομένων με χαμηλή λανθάνουσα καθυστέρηση (ήτοι, λίγα χιλιοστά του δευτερολέπτου), όπου και αν βρίσκονται οι επιχειρήσεις· δ) η Ένωση έχει αποκτήσει, έως το 2025, τον πρώτο της υπολογιστή με κβαντική επιτάχυνση, ώστε να ανοίξει ο δρόμος για να βρεθεί η Ένωση στην αιχμή των κβαντικών δυνατοτήτων έως το 2030· α) όλοι οι τελικοί χρήστες σε σταθερή θέση καλύπτονται από δίκτυο Gigabit έως το σημείο τερματισμού του δικτύου και όλες οι κατοικημένες περιοχές καλύπτονται από ασύρματα δίκτυα υψηλής ταχύτητας επόμενης γενιάς με επιδόσεις τουλάχιστον ισοδύναμες με εκείνες του 5G, σύμφωνα με την αρχή της τεχνολογικής ουδετερότητας· β) η παραγωγή, σύμφωνα με το ενωσιακό δίκαιο σχετικά με την περιβαλλοντική βιωσιμότητα, ημιαγωγών τεχνολογίας αιχμής στην Ένωση αντιστοιχεί τουλάχιστον το 20 % της παγκόσμιας παραγωγής σε αξία· γ) έχουν αναπτυχθεί τουλάχιστον 10 000 κλιματικά ουδέτεροι "κόμβοι παρυφών" υψηλής ασφάλειας, κατανεμημένοι κατά τρόπο που εγγυάται πρόσβαση σε υπηρεσίες δεδομένων με χαμηλή λανθάνουσα καθυστέρηση (ήτοι, λίγα χιλιοστά του δευτερολέπτου), όπου και αν βρίσκονται οι επιχειρήσεις· δ) η Ένωση έχει αποκτήσει, έως το 2025, τον πρώτο της υπολογιστή με κβαντική επιτάχυνση, ώστε να ανοίξει ο δρόμος για να βρεθεί η Ένωση στην αιχμή των κβαντικών δυνατοτήτων έως το 2030·α) όλοι οι τελικοί χρήστες σε σταθερή θέση καλύπτονται από δίκτυο Gigabit έως το σημείο τερματισμού του δικτύου και όλες οι κατοικημένες περιοχές καλύπτονται από ασύρματα δίκτυα υψηλής ταχύτητας επόμενης γενιάς με επιδόσεις τουλάχιστον ισοδύναμες με εκείνες του 5G, σύμφωνα με την αρχή της τεχνολογικής ουδετερότητας·β) η παραγωγή, σύμφωνα με το ενωσιακό δίκαιο σχετικά με την περιβαλλοντική βιωσιμότητα, ημιαγωγών τεχνολογίας αιχμής στην Ένωση αντιστοιχεί τουλάχιστον το 20 % της παγκόσμιας παραγωγής σε αξία·γ) έχουν αναπτυχθεί τουλάχιστον 10 000 κλιματικά ουδέτεροι "κόμβοι παρυφών" υψηλής ασφάλειας, κατανεμημένοι κατά τρόπο που εγγυάται πρόσβαση σε υπηρεσίες δεδομένων με χαμηλή λανθάνουσα καθυστέρηση (ήτοι, λίγα χιλιοστά του δευτερολέπτου), όπου και αν βρίσκονται οι επιχειρήσεις·δ) η Ένωση έχει αποκτήσει, έως το 2025, τον πρώτο της υπολογιστή με κβαντική επιτάχυνση, ώστε να ανοίξει ο δρόμος για να βρεθεί η Ένωση στην αιχμή των κβαντικών δυνατοτήτων έως το 2030· 3) ο ψηφιακός μετασχηματισμός των επιχειρήσεων, όπου: α) τουλάχιστον το 75 % των επιχειρήσεων της Ένωσης χρησιμοποιούν ένα ή περισσότερα από τα ακόλουθα, ανάλογα με τις επιχειρηματικές τους δραστηριότητες: i) υπηρεσίες υπολογιστικού νέφους· ii) μαζικά δεδομένα· iii) τεχνητή νοημοσύνη· β) περισσότερο από το 90 % των ενωσιακών ΜΜΕ έχει κατακτήσει τουλάχιστον ένα βασικό επίπεδο ψηφιακής έντασης· γ) η Ένωση διευκολύνει την ανάπτυξη των καινοτόμων αναπτυσσόμενων επιχειρήσεών της και βελτιώνει την πρόσβασή τους σε χρηματοδότηση, με αποτέλεσμα τον διπλασιασμό τουλάχιστον του αριθμού των εταιρειών-μονόκερων· α) τουλάχιστον το 75 % των επιχειρήσεων της Ένωσης χρησιμοποιούν ένα ή περισσότερα από τα ακόλουθα, ανάλογα με τις επιχειρηματικές τους δραστηριότητες: i) υπηρεσίες υπολογιστικού νέφους· ii) μαζικά δεδομένα· iii) τεχνητή νοημοσύνη· i) υπηρεσίες υπολογιστικού νέφους· ii) μαζικά δεδομένα· iii) τεχνητή νοημοσύνη· β) περισσότερο από το 90 % των ενωσιακών ΜΜΕ έχει κατακτήσει τουλάχιστον ένα βασικό επίπεδο ψηφιακής έντασης· γ) η Ένωση διευκολύνει την ανάπτυξη των καινοτόμων αναπτυσσόμενων επιχειρήσεών της και βελτιώνει την πρόσβασή τους σε χρηματοδότηση, με αποτέλεσμα τον διπλασιασμό τουλάχιστον του αριθμού των εταιρειών-μονόκερων·α) τουλάχιστον το 75 % των επιχειρήσεων της Ένωσης χρησιμοποιούν ένα ή περισσότερα από τα ακόλουθα, ανάλογα με τις επιχειρηματικές τους δραστηριότητες: i) υπηρεσίες υπολογιστικού νέφους· ii) μαζικά δεδομένα· iii) τεχνητή νοημοσύνη· i) υπηρεσίες υπολογιστικού νέφους· ii) μαζικά δεδομένα· iii) τεχνητή νοημοσύνη·i) υπηρεσίες υπολογιστικού νέφους·ii) μαζικά δεδομένα·iii) τεχνητή νοημοσύνη·β) περισσότερο από το 90 % των ενωσιακών ΜΜΕ έχει κατακτήσει τουλάχιστον ένα βασικό επίπεδο ψηφιακής έντασης·γ) η Ένωση διευκολύνει την ανάπτυξη των καινοτόμων αναπτυσσόμενων επιχειρήσεών της και βελτιώνει την πρόσβασή τους σε χρηματοδότηση, με αποτέλεσμα τον διπλασιασμό τουλάχιστον του αριθμού των εταιρειών-μονόκερων· 4) η ψηφιοποίηση των δημόσιων υπηρεσιών, όπου: α) υπάρχει 100 % προσβάσιμη διαδικτυακή παροχή βασικών δημόσιων υπηρεσιών και, κατά περίπτωση, είναι δυνατό για τους πολίτες και τις επιχειρήσεις στην Ένωση να αλληλεπιδρούν διαδικτυακά με τις δημόσιες διοικήσεις· β) το 100 % των πολιτών της Ένωσης έχει πρόσβαση στα ηλεκτρονικά μητρώα υγείας τους· γ) το 100 % των πολιτών της Ένωσης έχει πρόσβαση σε ασφαλή μέσα ηλεκτρονικής ταυτοποίησης (eID) αναγνωρισμένα σε ολόκληρη την Ένωση, τα οποία τους επιτρέπουν να έχουν τον πλήρη έλεγχο των συναλλαγών που περιλαμβάνουν ταυτοποίηση και των δεδομένων προσωπικού χαρακτήρα που κοινοποιούν. α) υπάρχει 100 % προσβάσιμη διαδικτυακή παροχή βασικών δημόσιων υπηρεσιών και, κατά περίπτωση, είναι δυνατό για τους πολίτες και τις επιχειρήσεις στην Ένωση να αλληλεπιδρούν διαδικτυακά με τις δημόσιες διοικήσεις· β) το 100 % των πολιτών της Ένωσης έχει πρόσβαση στα ηλεκτρονικά μητρώα υγείας τους· γ) το 100 % των πολιτών της Ένωσης έχει πρόσβαση σε ασφαλή μέσα ηλεκτρονικής ταυτοποίησης (eID) αναγνωρισμένα σε ολόκληρη την Ένωση, τα οποία τους επιτρέπουν να έχουν τον πλήρη έλεγχο των συναλλαγών που περιλαμβάνουν ταυτοποίηση και των δεδομένων προσωπικού χαρακτήρα που κοινοποιούν.α) υπάρχει 100 % προσβάσιμη διαδικτυακή παροχή βασικών δημόσιων υπηρεσιών και, κατά περίπτωση, είναι δυνατό για τους πολίτες και τις επιχειρήσεις στην Ένωση να αλληλεπιδρούν διαδικτυακά με τις δημόσιες διοικήσεις·β) το 100 % των πολιτών της Ένωσης έχει πρόσβαση στα ηλεκτρονικά μητρώα υγείας τους·γ) το 100 % των πολιτών της Ένωσης έχει πρόσβαση σε ασφαλή μέσα ηλεκτρονικής ταυτοποίησης (eID) αναγνωρισμένα σε ολόκληρη την Ένωση, τα οποία τους επιτρέπουν να έχουν τον πλήρη έλεγχο των συναλλαγών που περιλαμβάνουν ταυτοποίηση και των δεδομένων προσωπικού χαρακτήρα που κοινοποιούν. 2. Η Επιτροπή, λαμβάνοντας ιδίως υπόψη τις πληροφορίες που υποβάλλουν τα κράτη μέλη σύμφωνα με τις διατάξεις του άρθρου 5 παράγραφος 2 και των άρθρων 7, 8 και 9, επανεξετάζει τους ψηφιακούς στόχους και τους σχετικούς ορισμούς έως τις 30 Ιουνίου 2026. Η Επιτροπή υποβάλλει έκθεση στο Ευρωπαϊκό Κοινοβούλιο και στο Συμβούλιο σχετικά με το αποτέλεσμα της επανεξέτασης, και υποβάλλει νομοθετική πρόταση για την τροποποίηση των ψηφιακών στόχων όταν το κρίνει αναγκαίο για την προσαρμογή στις τεχνικές, οικονομικές ή κοινωνικές εξελίξεις με σκοπό τον επιτυχή ψηφιακό μετασχηματισμό της Ένωσης. Άρθρο 5 Παρακολούθηση της προόδου 1. Η Επιτροπή παρακολουθεί την πρόοδο της Ένωσης προς τους γενικούς στόχους και τους ψηφιακούς στόχους. Για τον εν λόγω σκοπό, η Επιτροπή βασίζεται στον DESI και καθορίζει μέσω εκτελεστικής πράξης τους ΒΔΕ για κάθε ψηφιακό στόχο. Η εν λόγω εκτελεστική πράξη εκδίδεται σύμφωνα με τη διαδικασία εξέτασης στην οποία παραπέμπει το άρθρο 23 παράγραφος 2. 2. Τα κράτη μέλη παρέχουν εγκαίρως στην Επιτροπή τις αναγκαίες στατιστικές και τα δεδομένα που απαιτούνται για την αποτελεσματική παρακολούθηση του ψηφιακού μετασχηματισμού και του βαθμού επίτευξης των ψηφιακών στόχων. Τα εν λόγω δεδομένα αναλύονται, όπου είναι δυνατό, κατά φύλο και κατά περιφέρεια, σύμφωνα με το ενωσιακό και το εθνικό δίκαιο. Όταν οι σχετικές στατιστικές από τα κράτη μέλη δεν είναι διαθέσιμες, η Επιτροπή μπορεί να χρησιμοποιεί εναλλακτική μεθοδολογία συλλογής δεδομένων, όπως μελέτες ή άμεση συλλογή δεδομένων από τα κράτη μέλη, σε διαβούλευση με τα κράτη μέλη, μεταξύ άλλων και προκειμένου να διασφαλιστεί η κατάλληλη τεκμηρίωση σε περιφερειακό επίπεδο. Η χρήση της εν λόγω εναλλακτικής μεθοδολογίας συλλογής δεδομένων δεν επηρεάζει τα καθήκοντα της Επιτροπής (Eurostat) όπως ορίζονται στην απόφαση 2012/504/ΕΕ της Επιτροπής . 3. Η Επιτροπή, σε στενή συνεργασία με τα κράτη μέλη, καθορίζει σε επίπεδο Ένωσης τις προβλεπόμενες πορείες για καθέναν από τους ψηφιακούς στόχους. Οι εν λόγω προβλεπόμενες πορείες χρησιμεύουν ως βάση για την παρακολούθηση από την Επιτροπή που αναφέρεται στην παράγραφο 1 και τους εθνικούς στρατηγικούς χάρτες πορείας των κρατών μελών για την ψηφιακή δεκαετία ("εθνικοί χάρτες πορείας"). Όπου απαιτείται, υπό το πρίσμα των τεχνικών, οικονομικών ή κοινωνικών εξελίξεων, η Επιτροπή, σε στενή συνεργασία με τα κράτη μέλη, επικαιροποιεί μία ή περισσότερες από αυτές τις προβλεπόμενες πορείες. Η Επιτροπή υποβάλλει εγκαίρως έκθεση στο Ευρωπαϊκό Κοινοβούλιο και το Συμβούλιο σχετικά με τις προβλεπόμενες πορείες σε επίπεδο Ένωσης και τις επικαιροποιήσεις τους. Άρθρο 6 Έκθεση για την πρόοδο της Ψηφιακής Δεκαετίας 1. Η Επιτροπή υποβάλλει και παρουσιάζει ετησίως στο Ευρωπαϊκό Κοινοβούλιο και στο Συμβούλιο ολοκληρωμένη έκθεση για την κατάσταση της Ψηφιακής Δεκαετίας ("Έκθεση για την Ψηφιακή Δεκαετία". Η έκθεση για την Ψηφιακή Δεκαετία καλύπτει την πρόοδο όσον αφορά τον ψηφιακό μετασχηματισμό της Ένωσης και τον DESI. Η Επιτροπή υποβάλλει την πρώτη έκθεσή της για την Ψηφιακή Δεκαετία έως τις 9 Ιανουαρίου 2024. 2. Στην έκθεση για την Ψηφιακή Δεκαετία, η Επιτροπή παρέχει αξιολόγηση της προόδου του ψηφιακού μετασχηματισμού της Ένωσης προς τους ψηφιακούς στόχους, καθώς και αξιολόγηση της κατάστασης συμμόρφωσης με τους γενικούς στόχους. Η αξιολόγηση της επιτευχθείσας προόδου βασίζεται, κυρίως, στην ανάλυση και στους ΒΔΕ του DESI σε σύγκριση με τις προβλεπόμενες πορείες σε επίπεδο Ένωσης και τις εθνικές προβλεπόμενες πορείες, λαμβανομένης υπόψη, κατά περίπτωση και όπου είναι εφικτό, ανάλυσης της περιφερειακής διάστασης. Η αξιολόγηση της επιτευχθείσας προόδου βασίζεται επίσης, κατά περίπτωση, στη δημιουργία πολυκρατικών έργων και στην πρόοδό τους. 3. Στην έκθεση για την Ψηφιακή Δεκαετία, η Επιτροπή εντοπίζει σημαντικά κενά και ελλείψεις και συστήνει πολιτικές, μέτρα ή δράσεις που πρέπει να αναλάβουν τα κράτη μέλη σε τομείς όπου η πρόοδος ήταν ανεπαρκής για την επίτευξη των γενικών στόχων και των ψηφιακών στόχων. Οι εν λόγω συνιστώμενες πολιτικές, μέτρα ή δράσεις μπορούν, ειδικότερα, να αφορούν: α) το επίπεδο φιλοδοξίας των συνεισφορών και των πρωτοβουλιών που προτείνονται από τα κράτη μέλη, με σκοπό την επίτευξη των γενικών στόχων και των ψηφιακών στόχων· β) τις πολιτικές, τα μέτρα και τις δράσεις σε επίπεδο κράτους μέλους, περιλαμβανομένης, κατά περίπτωση, της περιφερειακής διάστασης, καθώς και άλλες πολιτικές και μέτρα με ενδεχόμενο διασυνοριακό ενδιαφέρον· γ) τυχόν πρόσθετες πολιτικές, μέτρα ή δράσεις που ενδεχομένως απαιτούνται για την προσαρμογή των εθνικών χαρτών πορείας· δ) τις αλληλεπιδράσεις μεταξύ υφιστάμενων και προγραμματισμένων πολιτικών, μέτρων και δράσεων, καθώς και τη συνοχή τους. 4. Η έκθεση για την Ψηφιακή Δεκαετία λαμβάνει υπόψη τις κοινές δεσμεύσεις που αναφέρονται στο άρθρο 8 παράγραφος 4, καθώς και την εφαρμογή τους. 5. Η έκθεση για την Ψηφιακή Δεκαετία περιλαμβάνει πληροφορίες σχετικά με την πρόοδο όσον αφορά τις συνιστώμενες πολιτικές, μέτρα ή δράσεις που αναφέρονται στην παράγραφο 3 του παρόντος άρθρου και τα από κοινού συμφωνηθέντα συμπεράσματα σύμφωνα με το άρθρο 8 παράγραφος 7 και την εφαρμογή τους. 6. Η έκθεση για την Ψηφιακή Δεκαετία αξιολογεί την ανάγκη για τυχόν πρόσθετες πολιτικές, μέτρα ή δράσεις που ενδέχεται να απαιτούνται σε επίπεδο Ένωσης. Άρθρο 7 Εθνικοί στρατηγικοί χάρτες πορείας για την ψηφιακή δεκαετία 1. Έως τις 9 Οκτωβρίου 2023, κάθε κράτος μέλος υποβάλλει στην Επιτροπή τον εθνικό χάρτη πορείας του. Οι εθνικοί χάρτες πορείας είναι συνεπείς με τους γενικούς στόχους και τους ψηφιακούς στόχους και συμβάλλουν στην επίτευξή τους σε επίπεδο Ένωσης. Τα κράτη μέλη λαμβάνουν υπόψη τις σχετικές τομεακές πρωτοβουλίες και προάγουν τη συνέπεια με αυτές. 2. Κάθε εθνικός χάρτης πορείας περιλαμβάνει τα ακόλουθα: α) τις κύριες προγραμματισμένες, εγκεκριμένες και εφαρμοζόμενες, πολιτικές, μέτρα και δράσεις που συμβάλλουν στους γενικούς στόχους και τους ψηφιακούς στόχους· β) τις εθνικές προβλεπόμενες πορείες οι οποίες συμβάλλουν στην επίτευξη σχετικών ψηφιακών στόχων οι οποίοι είναι μετρήσιμοι σε εθνικό επίπεδο, αντικατοπτρίζοντας ει δυνατόν την περιφερειακή διάσταση· γ) το χρονοδιάγραμμα και τον αναμενόμενο αντίκτυπο των προγραμματισμένων, εγκεκριμένων και εφαρμοζόμενων πολιτικών, μέτρων και δράσεων που αναφέρονται στο στοιχείο α) για την επίτευξη των γενικών στόχων και των ψηφιακών στόχων. 3. Οι πολιτικές, τα μέτρα και οι δράσεις που αναφέρονται στην παράγραφο 2 αναφέρουν ένα ή περισσότερα από τα ακόλουθα: α) τη συναφή άμεσα εφαρμοστέα ενωσιακή ή εθνική νομοθεσία· β) μία ή περισσότερες αναληφθείσες δεσμεύσεις για την υιοθέτηση των εν λόγω πολιτικών, μέτρων ή δράσεων· γ) τους διατεθέντες δημόσιους χρηματοδοτικούς πόρους· δ) τους κινητοποιηθέντες ανθρώπινους πόρους· ε) τυχόν άλλους κρίσιμους παράγοντες που αυτές/αυτά συνιστούν, οι οποίοι συμβάλλουν στην επίτευξη των γενικών στόχων και των ψηφιακών στόχων. 4. Τα κράτη μέλη παρέχουν στους οικείους εθνικούς χάρτες πορείας εκτίμηση των επενδύσεων και των πόρων που απαιτούνται για τη συμβολή στην επίτευξη των γενικών στόχων και των ψηφιακών στόχων, καθώς και γενική περιγραφή των πηγών των εν λόγω επενδύσεων, τόσο των ιδιωτικών όσο και των δημόσιων, περιλαμβανομένης, κατά περίπτωση, της σχεδιαζόμενης χρήσης προγραμμάτων και μέσων της Ένωσης. Στους εθνικούς χάρτες πορείας μπορεί επίσης να περιλαμβάνονται προτάσεις για πολυκρατικά έργα. 5. Τα κράτη μέλη μπορούν να καταρτίζουν περιφερειακούς χάρτες πορείας. Τα κράτη μέλη καταβάλλουν προσπάθειες για την ευθυγράμμιση των εν λόγω περιφερειακών χαρτών πορείας με τους οικείους εθνικούς χάρτες πορείας και δύνανται να τους ενσωματώνουν σε αυτούς, προκειμένου να διασφαλιστεί ότι οι γενικοί στόχοι και οι ψηφιακοί στόχοι επιδιώκονται σε ολόκληρη την επικράτειά τους. 6. Τα κράτη μέλη διασφαλίζουν ότι οι εθνικοί χάρτες πορείας τους λαμβάνουν υπόψη τις πιο πρόσφατες ειδικές ανά χώρα συστάσεις που εκδίδονται στο πλαίσιο του Ευρωπαϊκού Εξαμήνου. Οι προσαρμογές των εθνικών χαρτών πορείας λαμβάνουν στον μέγιστο δυνατό βαθμό υπόψη τις συνιστώμενες πολιτικές, μέτρα και δράσεις δυνάμει του άρθρου 6 παράγραφος 3. 7. Η Επιτροπή παρέχει καθοδήγηση και υποστήριξη στα κράτη μέλη κατά την κατάρτιση των εθνικών χαρτών πορείας, μεταξύ άλλων, όπου είναι δυνατό, σχετικά με τον τρόπο καθορισμού σε εθνικό επίπεδο, όπου είναι δυνατό λαμβάνοντας υπόψη την περιφερειακή διάσταση, κατάλληλων εθνικών προβλεπόμενων πορειών που μπορούν να συμβάλουν αποτελεσματικά στην επίτευξη των προβλεπόμενων πορειών σε ενωσιακό επίπεδο. Άρθρο 8 Μηχανισμοί συνεργασίας μεταξύ της Επιτροπής και των κρατών μελών 1. Η Επιτροπή και τα κράτη μέλη συνεργάζονται στενά ώστε να προσδιορίσουν τρόπους αντιμετώπισης των ανεπαρκειών σε τομείς στους οποίους η πρόοδος για την επίτευξη ενός ή περισσότερων από τους ψηφιακούς στόχους θεωρείται ανεπαρκής από την Επιτροπή και τα κράτη μέλη ή σε περίπτωση που έχουν εντοπιστεί σημαντικά κενά και ελλείψεις με βάση τα αποτελέσματα της έκθεσης για την Ψηφιακή Δεκαετία. Η εν λόγω ανάλυση λαμβάνει υπόψη, ειδικότερα, τις διάφορες ικανότητες των κρατών μελών να συμβάλουν στην επίτευξη ορισμένων από τους ψηφιακούς στόχους, καθώς και τον κίνδυνο οι καθυστερήσεις στην επίτευξη ορισμένων από τους εν λόγω στόχους να έχουν αρνητικές επιπτώσεις στην επίτευξη άλλων ψηφιακών στόχων. 2. Εντός δύο μηνών από τη δημοσίευση της έκθεσης για την Ψηφιακή Δεκαετία, η Επιτροπή και τα κράτη μέλη προσπαθούν να συζητήσουν τις προκαταρκτικές παρατηρήσεις των κρατών μελών, ιδίως όσον αφορά τις πολιτικές, τα μέτρα και τις δράσεις που συνιστά η Επιτροπή στην έκθεσή της. 3. Εντός πέντε μηνών από τη δημοσίευση της δεύτερης έκθεσης για την Ψηφιακή Δεκαετία και στη συνέχεια ανά δύο έτη, τα ενδιαφερόμενα κράτη μέλη υποβάλλουν στην Επιτροπή προσαρμογές των εθνικών χαρτών πορείας τους, οι οποίοι περιλαμβάνουν πολιτικές, μέτρα και δράσεις που προτίθενται να αναλάβουν, περιλαμβανομένων, κατά περίπτωση, προτάσεων για πολυκρατικά έργα, ώστε να προωθήσουν την πρόοδο στην επίτευξη των γενικών στόχων και στους τομείς τους οποίους αφορούν οι ψηφιακοί στόχοι. Εάν ένα κράτος μέλος θεωρεί ότι δεν απαιτείται καμία δράση και ότι ο εθνικός χάρτης πορείας δεν απαιτεί επικαιροποίηση, αιτιολογεί την άποψή του στην Επιτροπή. 4. Σε οποιαδήποτε στιγμή κατά τη συνεργασία δυνάμει του παρόντος άρθρου, η Επιτροπή και κράτη μέλη, ή τουλάχιστον δύο κράτη μέλη, μπορούν να αναλαμβάνουν κοινές δεσμεύσεις, να διαβουλεύονται με άλλα κράτη μέλη σχετικά με πολιτικές, μέτρα ή δράσεις, ή να δημιουργούν πολυκρατικά έργα. Οι εν λόγω κοινές δεσμεύσεις μπορούν να αναλαμβάνονται από την Επιτροπή και ένα ή περισσότερα κράτη μέλη ή από τουλάχιστον δύο κράτη μέλη. Τα εν λόγω πολυκρατικά έργα συνεπάγονται τη συμμετοχή τουλάχιστον τριών κρατών μελών, σύμφωνα με το άρθρο 10. Τα κράτη μέλη μπορούν επίσης να ζητήσουν την έναρξη διαδικασίας αξιολόγησης από ομοτίμους όσον αφορά συγκεκριμένες πτυχές των πολιτικών, των μέτρων ή των δράσεών τους, και ιδίως όσον αφορά την καταλληλότητα των εν λόγω πολιτικών, μέτρων ή δράσεων να συμβάλουν στην επίτευξη συγκεκριμένου ψηφιακού στόχου, καθώς και στην υλοποίηση των υποχρεώσεων και την εκτέλεση των καθηκόντων που ορίζονται στην παρούσα απόφαση. Το αποτέλεσμα της διαδικασίας αξιολόγησης από ομοτίμους μπορεί να συμπεριλαμβάνεται στην επόμενη έκθεση για την Ψηφιακή Δεκαετία, εφόσον συμφωνήσει το ενδιαφερόμενο κράτος μέλος. 5. Η Επιτροπή ενημερώνει τα κράτη μέλη σχετικά με τις συνιστώμενες πολιτικές, μέτρα και δράσεις που προτίθεται να συμπεριλάβει στην έκθεση για την Ψηφιακή Δεκαετία πριν από τη δημοσίευση της έκθεσης. 6. Η Επιτροπή και τα κράτη μέλη συνεργάζονται στενά μεταξύ τους προκειμένου να ανταποκριθούν στις υποχρεώσεις και να εκπληρώσουν τα καθήκοντα που ορίζονται στην παρούσα απόφαση. Για τον σκοπό αυτόν, κάθε κράτος μέλος δύναται να ξεκινά διάλογο, είτε με την Επιτροπή είτε με την Επιτροπή και τα άλλα κράτη μέλη, για οποιοδήποτε θέμα σχετικό με την επίτευξη των γενικών στόχων και των ψηφιακών στόχων. Η Επιτροπή παρέχει όλη την κατάλληλη τεχνική βοήθεια, υπηρεσίες και εμπειρογνωσία, και οργανώνει συστηματική ανταλλαγή πληροφοριών και βέλτιστων πρακτικών, διευκολύνει δε τον συντονισμό. 7. Σε περίπτωση σοβαρής ή διαρκούς απόκλισης από τις εθνικές προβλεπόμενες πορείες, η Επιτροπή ή το ενδιαφερόμενο κράτος μέλος δύναται να ξεκινήσει διαρθρωμένο διάλογο με το άλλο μέρος. Ο διαρθρωμένος διάλογος βασίζεται σε ειδική ανάλυση του τρόπου με τον οποίο μια τέτοια απόκλιση θα μπορούσε να επηρεάσει τη συλλογική επίτευξη των γενικών στόχων και των ψηφιακών στόχων, λαμβανομένων υπόψη των στοιχείων και των δεδομένων που περιέχονται στην έκθεση για την Ψηφιακή Δεκαετία. Στόχος του διαρθρωμένου διαλόγου είναι να καθοδηγήσει και να υποστηρίξει το ενδιαφερόμενο κράτος μέλος κατά τον προσδιορισμό των κατάλληλων προσαρμογών στον εθνικό χάρτη πορείας του ή τυχόν άλλων αναγκαίων μέτρων. Ο διαρθρωμένος διάλογος καταλήγει σε αμοιβαία συμφωνηθέντα συμπεράσματα, τα οποία λαμβάνονται υπόψη στις επακόλουθες δράσεις που πρόκειται να αναληφθούν από το ενδιαφερόμενο κράτος μέλος. Η Επιτροπή ενημερώνει δεόντως το Ευρωπαϊκό Κοινοβούλιο και το Συμβούλιο σχετικά με τη διαδικασία του διαρθρωμένου διαλόγου και τους υποβάλλει τα αμοιβαία συμφωνηθέντα συμπεράσματα. Άρθρο 9 Διαβουλεύσεις με τα ενδιαφερόμενα μέρη 1. Η Επιτροπή συνεργάζεται έγκαιρα, με διαφάνεια και σε τακτική βάση, με ιδιωτικά και δημόσια ενδιαφερόμενα μέρη, περιλαμβανομένων εκπροσώπων των ΜΜΕ, των κοινωνικών εταίρων και της κοινωνίας των πολιτών, για τη συλλογή πληροφοριών και την ανάπτυξη συνιστώμενων πολιτικών, μέτρων και δράσεων για τους σκοπούς της εφαρμογής της παρούσας απόφασης. Η Επιτροπή δημοσιεύει το αποτέλεσμα των διαβουλεύσεων που διεξάγονται δυνάμει του παρόντος άρθρου. 2. Τα κράτη μέλη προβαίνουν σε διαβουλεύσεις, εγκαίρως και σύμφωνα με το εθνικό δίκαιο, με ιδιωτικά και δημόσια ενδιαφερόμενα μέρη, περιλαμβανομένων εκπροσώπων των ΜΜΕ, των κοινωνικών εταίρων και της κοινωνίας των πολιτών, καθώς και εκπροσώπων των περιφερειακών και τοπικών αρχών, κατά την έγκριση των εθνικών χαρτών πορείας, καθώς και των προσαρμογών τους. Άρθρο 10 Πολυκρατικά έργα 1. Τα πολυκρατικά έργα διευκολύνουν την επίτευξη των γενικών στόχων και των ψηφιακών στόχων. 2. Τα πολυκρατικά έργα αποσκοπούν στην επίτευξη ενός ή περισσότερων από τους ακόλουθους ειδικούς στόχους: α) βελτίωση της συνεργασίας μεταξύ της Ένωσης και των κρατών μελών και μεταξύ των κρατών μελών για την επίτευξη των γενικών στόχων· β) ενίσχυση της τεχνολογικής αριστείας, της ηγετικής θέσης, της καινοτομίας και της βιομηχανικής ανταγωνιστικότητας της Ένωσης σε κρίσιμες τεχνολογίες, συμπληρωματικούς τεχνολογικούς συνδυασμούς, και ψηφιακά προϊόντα, υποδομές και υπηρεσίες που έχουν ουσιαστική σημασία για την οικονομική ανάκαμψη και την ανάπτυξη και για την προστασία και την ασφάλεια των ατόμων· γ) αντιμετώπιση στρατηγικών τρωτών σημείων και εξαρτήσεων της Ένωσης στις ψηφιακές αλυσίδες εφοδιασμού, προκειμένου να ενισχυθεί η ανθεκτικότητά τους· δ) αύξηση της διαθεσιμότητας και προώθηση της βέλτιστης χρήσης ασφαλών ψηφιακών λύσεων σε τομείς δημόσιου συμφέροντος και στον ιδιωτικό τομέα, με παράλληλη τήρηση των αρχών της τεχνολογικής ουδετερότητας· ε) συμβολή σε έναν χωρίς αποκλεισμούς και βιώσιμο ψηφιακό μετασχηματισμό της οικονομίας και της κοινωνίας προς όφελος όλων των πολιτών και των επιχειρήσεων, ιδίως των ΜΜΕ, σε ολόκληρη την Ένωση· στ) προώθηση των ψηφιακών δεξιοτήτων των πολιτών μέσω της εκπαίδευσης, της κατάρτισης και της διά βίου μάθησης, με έμφαση στην προαγωγή της ισόρροπης συμμετοχής των φύλων στην εκπαίδευση και στις ευκαιρίες σταδιοδρομίας. Στο παράρτημα παρατίθεται ενδεικτικός κατάλογος πιθανών τομέων δραστηριότητας στους οποίους θα μπορούσαν να δημιουργηθούν πολυκρατικά έργα για την επίτευξη των εν λόγω ειδικών στόχων. 3. Ένα πολυκρατικό έργο περιλαμβάνει τη συμμετοχή τουλάχιστον τριών κρατών μελών. 4. Όπου αρμόζει, κράτος μέλος που συμμετέχει σε πολυκρατικό έργο μπορεί να αναθέσει την υλοποίηση του μέρους που του αναλογεί στο εν λόγω έργο σε μια περιφέρεια, σύμφωνα με τον εθνικό χάρτη πορείας του. 5. Η Επιτροπή, δυνάμει του άρθρου 6 παράγραφος 3 και του άρθρου 8 παράγραφος 4, μπορεί να συστήσει σε κράτη μέλη την υποβολή πρότασης για πολυκρατικό έργο ή τη συμμετοχή τους σε πολυκρατικό έργο που πληροί τις απαιτήσεις των παραγράφων 1, 2 και 3 του παρόντος άρθρου, λαμβάνοντας υπόψη την πρόοδο ως προς την υλοποίηση των σχετικών εθνικών χαρτών πορείας. Η Επιτροπή και τα κράτη μέλη μπορούν επίσης να αναλάβουν να δημιουργήσουν ή να συμμετάσχουν σε ένα πολυκρατικό έργο ως κοινή δέσμευση. Άρθρο 11 Επιλογή και υλοποίηση πολυκρατικών έργων 1. Λαμβάνοντας υπόψη τις προτάσεις για πολυκρατικά έργα στους εθνικούς χάρτες πορείας και τις κοινές δεσμεύσεις, η Επιτροπή, σε στενή συνεργασία με τα κράτη μέλη, καταρτίζει και δημοσιεύει, ως παράρτημα της έκθεσης για την Ψηφιακή Δεκαετία, τις στρατηγικές αρχές και προτεραιότητες για την υλοποίηση των πολυκρατικών έργων και μια έκθεση προόδου σχετικά με τα πολυκρατικά έργα που επιλέχθηκαν για υλοποίηση κατά τον χρόνο δημοσίευσης της έκθεσης για την Ψηφιακή Δεκαετία. 2. Όλα τα προγράμματα και τα επενδυτικά προγράμματα της Ένωσης μπορούν, αν το επιτρέπουν οι πράξεις για τη θέσπισή τους, να συμβάλλουν σε ένα πολυκρατικό έργο. 3. Μια τρίτη χώρα μπορεί να συμμετέχει σε πολυκρατικό έργο εάν η εν λόγω χώρα συνδέεται με ενωσιακό πρόγραμμα υπό άμεση διαχείριση το οποίο στηρίζει τον ψηφιακό μετασχηματισμό της Ένωσης, και όταν η συμμετοχή της είναι αναγκαία για τη διευκόλυνση της επίτευξης των γενικών στόχων και των ψηφιακών στόχων όσον αφορά την Ένωση και τα κράτη μέλη. Μια τέτοια συνδεδεμένη τρίτη χώρα, μεταξύ άλλων στις χρηματοδοτικές συνεισφορές της, συμμορφώνεται με τους κανόνες που απορρέουν από τα προγράμματα και τα επενδυτικά προγράμματα της Ένωσης που συμβάλλουν στο πολυκρατικό έργο. 4. Άλλες οντότητες, δημόσιες ή ιδιωτικές, μπορούν να συνεισφέρουν σε πολυκρατικά έργα, ανάλογα με την περίπτωση. Οι συμπληρωματικές ιδιωτικές συνεισφορές συμβάλλουν στην επίτευξη του σκοπού και των στόχων που ορίζονται στο άρθρο 10 παράγραφοι 1 και 2 και στηρίζουν, κατά περίπτωση, την ανοικτή πρόσβαση σε αποτελέσματα και την επαναχρησιμοποίησή τους προς το συμφέρον των πολιτών και των επιχειρήσεων στην Ένωση. 5. Τα πολυκρατικά έργα μπορούν να υλοποιούνται με προσφυγή σε οποιονδήποτε από τους ακόλουθους μηχανισμούς: α) κοινές επιχειρήσεις· β) κοινοπραξίες ευρωπαϊκής ερευνητικής υποδομής· γ) οργανισμούς της Ένωσης· δ) ανεξάρτητα, από τα ενδιαφερόμενα κράτη μέλη· ε) για την προώθηση της εκτέλεσης σημαντικών σχεδίων κοινού ευρωπαϊκού ενδιαφέροντος βάσει του άρθρου 107 παράγραφος 3 στοιχείο β) ΣΛΕΕ· στ) την κοινοπραξία ευρωπαϊκής ψηφιακής υποδομής σύμφωνα με τα άρθρα 13 έως 21· ζ) άλλο κατάλληλο μηχανισμό υλοποίησης. Άρθρο 12 Επιταχυντής πολυκρατικών έργων 1. Κατόπιν αιτήματος των συμμετεχόντων κρατών μελών, ή με δική της πρωτοβουλία και σε συμφωνία με τα συμμετέχοντα κράτη μέλη, η Επιτροπή συντονίζει την υλοποίηση ενός πολυκρατικού έργου, σύμφωνα με τις παραγράφους 2 έως 5, ενεργώντας ως επιταχυντής πολυκρατικού έργου. 2. Ως πρώτο στάδιο συντονισμού, η Επιτροπή απευθύνει σε όλα τα κράτη μέλη πρόσκληση εκδήλωσης ενδιαφέροντος. Η πρόσκληση εκδήλωσης ενδιαφέροντος αποσκοπεί στο να διαπιστωθεί ποια κράτη μέλη προτίθενται να συμμετάσχουν στο πολυκρατικό έργο και ποια χρηματοδοτική ή μη χρηματοδοτική συνεισφορά προτείνουν να παράσχουν. 3. Ως δεύτερο στάδιο συντονισμού, εάν τουλάχιστον τρία κράτη μέλη εκδηλώσουν ενδιαφέρον για ένα πολυκρατικό έργο και προτείνουν χρηματοδοτικές ή μη χρηματοοικονομικές δεσμεύσεις για το εν λόγω έργο, η Επιτροπή, έπειτα από διαβούλευση με όλα τα κράτη μέλη, παρέχει καθοδήγηση σχετικά με την επιλογή του κατάλληλου μηχανισμού υλοποίησης, τις πηγές χρηματοδότησης και τον συνδυασμό τους στο πλαίσιο του έργου, καθώς και άλλες στρατηγικές πτυχές που σχετίζονται με την υλοποίηση του εν λόγω έργου. 4. Η Επιτροπή μπορεί να παρέχει στα κράτη μέλη καθοδήγηση σχετικά με τη σύσταση νέας κοινοπραξίας ευρωπαϊκής ψηφιακής υποδομής (EDIC) δυνάμει του άρθρου 14. 5. Η Επιτροπή υποστηρίζει την υλοποίηση πολυκρατικών έργων παρέχοντας, κατά περίπτωση, τις υπηρεσίες και τους πόρους που αναφέρονται στο άρθρο 8 παράγραφος 6. Άρθρο 13 Στόχος και καθεστώς μιας EDIC 1. Τα κράτη μέλη μπορούν να υλοποιήσουν πολυκρατικό έργο μέσω μιας EDIC. 2. Οποιοδήποτε κράτος μέλος μπορεί, για την άσκηση των καθορισμένων δικαιωμάτων του και την εκπλήρωση των καθορισμένων υποχρεώσεών του ως μέλους μιας EDIC, να αντιπροσωπεύεται από μία ή περισσότερες δημόσιες οντότητες, περιλαμβανομένων περιφερειών, ή από ιδιωτικές οντότητες επιφορτισμένες με αποστολή δημόσιας υπηρεσίας. 3. Οι EDIC έχουν νομική προσωπικότητα από την ημερομηνία έναρξης ισχύος της σχετικής απόφασης της Επιτροπής που αναφέρεται στο άρθρο 14 παράγραφος 3 στοιχείο α). 4. Σε κάθε κράτος μέλος οι EDIC έχουν την ευρύτερη δυνατή νομική ικανότητα που αναγνωρίζεται σε νομικά πρόσωπα με βάση το δίκαιο του οικείου κράτους μέλους. Ειδικότερα, μπορούν να αποκτούν, να κατέχουν και να διαθέτουν κινητή και ακίνητη περιουσία και δικαιώματα πνευματικής ιδιοκτησίας, καθώς και να συνάπτουν συμβάσεις και να παρίστανται ενώπιον δικαστηρίου. 5. Οι EDIC έχουν καταστατική έδρα, η οποία βρίσκεται στο έδαφος κράτους μέλους που αποτελεί μέλος και παρέχει χρηματοδοτική ή μη χρηματοδοτική συνεισφορά όπως αναφέρεται στο άρθρο 15 παράγραφος 1. Άρθρο 14 Σύσταση μιας EDIC 1. Τα κράτη μέλη που υποβάλλουν αίτηση για τη σύσταση EDIC υποβάλλουν γραπτή αίτηση στην Επιτροπή. Η αίτηση περιλαμβάνει τα ακόλουθα: α) αίτημα προς την Επιτροπή για τη σύσταση της EDIC· β) το προτεινόμενο καταστατικό της EDIC· γ) τεχνική περιγραφή του πολυκρατικού έργου που θα υλοποιηθεί από την EDIC· δ) δήλωση του κράτους μέλους υποδοχής σχετικά με το αν αναγνωρίζει την EDIC ως διεθνή οργανισμό όπως αναφέρεται στο άρθρο 143 παράγραφος 1 στοιχείο ζ) και στο άρθρο 151 παράγραφος 1 στοιχείο β) της οδηγίας 2006/112/ΕΚ και ως διεθνή οργανισμό όπως αναφέρεται στο άρθρο 12 παράγραφος 1 στοιχείο β) της οδηγίας 2008/118/ΕΚ, από την ημερομηνία σύστασης της EDIC. Τα όρια και οι προϋποθέσεις των εξαιρέσεων που προβλέπονται στις διατάξεις που αναφέρονται στο πρώτο εδάφιο στοιχείο δ) καθορίζονται σε συμφωνία μεταξύ των μελών της EDIC. 2. Η Επιτροπή αξιολογεί την αίτηση με βάση τις προϋποθέσεις που ορίζονται στην παράγραφο 1 του παρόντος άρθρου. Λαμβάνει υπόψη τους γενικούς στόχους, καθώς και τους σκοπούς και τους στόχους του πολυκρατικού έργου, βάσει του άρθρου 10 παράγραφοι 1 και 2, και τις πρακτικές παραμέτρους που σχετίζονται με την υλοποίηση του πολυκρατικού έργου που θα πραγματοποιήσει η EDIC. 3. Η Επιτροπή, λαμβάνοντας υπόψη τα αποτελέσματα της αξιολόγησης που αναφέρεται στην παράγραφο 2 του παρόντος άρθρου, εκδίδει μέσω εκτελεστικών πράξεων οποιοδήποτε από τα ακόλουθα: α) απόφαση σύστασης της EDIC αφού διαπιστώσει ότι πληρούνται οι απαιτήσεις των άρθρων 13 έως 21· ή β) απόφαση απόρριψης της αίτησης εάν συμπεράνει ότι δεν πληρούνται οι απαιτήσεις των άρθρων 13 έως 21, περιλαμβανομένης της απουσίας της δήλωσης που αναφέρεται στην παράγραφο 1 στοιχείο δ) του παρόντος άρθρου. Στην περίπτωση απόφασης απόρριψης της αίτησης δυνάμει του πρώτου εδαφίου στοιχείο β) της παρούσας παραγράφου, τα κράτη μέλη μπορούν να συστήσουν κοινοπραξία μέσω συμφωνίας. Η εν λόγω κοινοπραξία δεν θεωρείται EDIC ούτε επωφελείται από την εκτελεστική δομή που ορίζεται στα άρθρα 13 έως 21. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης στην οποία παραπέμπει το άρθρο 23 παράγραφος 2. 4. Οι αποφάσεις που αναφέρονται στην παράγραφο 3 στοιχείο α) ή β) κοινοποιούνται στο αιτούν κράτος μέλος. Σε περίπτωση απόρριψης της αίτησης, η απόφαση επεξηγείται με σαφή και ακριβή τρόπο. 5. Η Επιτροπή επισυνάπτει στην απόφαση σύστασης EDIC τα ουσιώδη στοιχεία του καταστατικού της EDIC που αναφέρονται στο άρθρο 17 παράγραφος 1 στοιχεία γ), δ), ε) και θ). Οι αποφάσεις σύστασης της EDIC δημοσιεύονται στην Επίσημη Εφημερίδα της Ευρωπαϊκής Ένωσης. Η Επιτροπή δημιουργεί προσβάσιμο από το κοινό κατάλογο των συστάσεων EDIC και τον επικαιροποιεί τακτικά και εγκαίρως. Άρθρο 15 Σύνθεση μιας EDIC 1. Στη σύνθεση μιας EDIC περιλαμβάνονται τουλάχιστον τρία κράτη μέλη. Μόνο τα κράτη μέλη που παρέχουν χρηματοδοτική ή μη χρηματοδοτική συνεισφορά είναι επιλέξιμα για να γίνουν μέλη της EDIC. Τα εν λόγω κράτη μέλη έχουν δικαίωμα ψήφου. 2. Μετά την έκδοση απόφασης για τη σύσταση EDIC, άλλα κράτη μέλη μπορούν να γίνουν μέλη ανά πάσα στιγμή υπό δίκαιους και εύλογους όρους που καθορίζονται στο καταστατικό της EDIC. 3. Τα κράτη μέλη που δεν παρέχουν χρηματοδοτική ούτε μη χρηματοδοτική συνεισφορά μπορούν να συμμετέχουν σε EDIC ως παρατηρητές, ενημερώνοντας την EDIC. Τα εν λόγω κράτη μέλη δεν έχουν δικαίωμα ψήφου. 4. Η συμμετοχή σε EDIC μπορεί να είναι ανοικτή σε οντότητες διαφορετικές από τα κράτη μέλη, στις οποίες μπορούν να περιλαμβάνονται τρίτες χώρες όπως αναφέρεται στο άρθρο 11 παράγραφος 3, διεθνείς οργανισμοί ευρωπαϊκού ενδιαφέροντος και δημόσιες ή ιδιωτικές οντότητες, όπως καθορίζεται στο καταστατικό της EDIC. Όταν οντότητες διαφορετικές από τα κράτη μέλη είναι μέλη μιας EDIC, τα κράτη μέλη κατέχουν από κοινού την πλειοψηφία των δικαιωμάτων ψήφου στη συνέλευση των μελών, ανεξάρτητα από το ποσό των συνεισφορών από οντότητες διαφορετικές από τα κράτη μέλη. Άρθρο 16 Διακυβέρνηση μιας EDIC 1. Μια EDIC διαθέτει τουλάχιστον τα ακόλουθα δύο όργανα: α) συνέλευση των μελών που απαρτίζεται από τα κράτη μέλη, από άλλες οντότητες που αναφέρονται στο άρθρο 15 παράγραφος 4 και από την Επιτροπή, η οποία συνιστά το όργανο που διαθέτει πλήρεις εξουσίες λήψης αποφάσεων, περιλαμβανομένης της έγκρισης του προϋπολογισμού· β) διευθυντή, ο οποίος διορίζεται από τη συνέλευση των μελών, ως εκτελεστικό όργανο και νόμιμος εκπρόσωπος της EDIC. 2. Η Επιτροπή συμμετέχει στις συζητήσεις της συνέλευσης των μελών χωρίς να έχει η ίδια δικαίωμα ψήφου. Ωστόσο, αν ένα πρόγραμμα της Ένωσης υπό κεντρική διαχείριση παρέχει χρηματοδοτική συνεισφορά σε πολυκρατικό έργο, η Επιτροπή έχει δικαίωμα αρνησικυρίας επί των αποφάσεων της συνέλευσης που συνδέονται αποκλειστικά με δράσεις χρηματοδοτούμενες από προγράμματα της Ένωσης υπό κεντρική διαχείριση. Οι αποφάσεις της συνέλευσης δημοσιοποιούνται εντός 15 ημερών από την έγκρισή τους. 3. Το καταστατικό της EDIC περιέχει ειδικές διατάξεις για τη διακυβέρνηση, σύμφωνα με τις παραγράφους 1 και 2. Άρθρο 17 Καταστατικό μιας EDIC 1. Το καταστατικό μιας EDIC περιέχει τουλάχιστον τα ακόλουθα: α) κατάλογο των μελών και των παρατηρητών και τη διαδικασία για αλλαγές στη σύνθεση και στην εκπροσώπηση, προβλέποντας το δικαίωμα μη συμμετεχόντων κρατών μελών να προσχωρήσουν στην EDIC· β) λεπτομερή περιγραφή του πολυκρατικού έργου, των καθηκόντων των μελών, κατά περίπτωση, και ενδεικτικό χρονοδιάγραμμα· γ) την καταστατική έδρα και την επωνυμία της EDIC· δ) τη διάρκεια της EDIC και τη διαδικασία εκκαθάρισής της, σύμφωνα με το άρθρο 20· ε) το καθεστώς ευθύνης της EDIC, σύμφωνα με το άρθρο 18· στ) τα δικαιώματα και τις υποχρεώσεις των μελών, περιλαμβανομένης της υποχρέωσης καταβολής συνεισφορών στον προϋπολογισμό· ζ) τα δικαιώματα ψήφου των μελών· η) τους κανόνες σχετικά με την κυριότητα των υποδομών, των δικαιωμάτων πνευματικής ιδιοκτησίας, των κερδών και άλλων περιουσιακών στοιχείων, κατά περίπτωση· θ) πληροφορίες σχετικά με τη δήλωση του κράτους μέλους υποδοχής που αναφέρεται στο άρθρο 14 παράγραφος 1 στοιχείο δ). 2. Οι τροποποιήσεις των ουσιωδών στοιχείων του καταστατικού μιας EDIC όπως αναφέρονται στην παράγραφο 1 στοιχεία γ), δ), ε) και θ) του παρόντος άρθρου υπόκεινται στη διαδικασία του άρθρου 14. 3. Οι τροποποιήσεις άλλων στοιχείων του καταστατικού μιας EDIC από εκείνα που αναφέρονται στην παράγραφο 2 υποβάλλονται από την EDIC στην Επιτροπή εντός 10 ημερών από την έγκρισή τους. 4. Η Επιτροπή μπορεί να διατυπώσει αντιρρήσεις σε τροποποιήσεις εντός 60 ημερών από την υποβολή τους δυνάμει της παραγράφου 3. Η Επιτροπή αιτιολογεί την εν λόγω αντίρρηση και διευκρινίζει γιατί οι τροποποιήσεις δεν πληρούν τις απαιτήσεις της παρούσας απόφασης. 5. Οι τροποποιήσεις δεν παράγουν αποτελέσματα πριν από τη λήξη της προθεσμίας που αναφέρεται στην παράγραφο 4, την παραίτηση της Επιτροπής από το δικαίωμα της εν λόγω προθεσμίας, ή την ανάκληση της αντίρρησης της Επιτροπής. 6. Η αίτηση έγκρισης τροποποίησης περιέχει τα ακόλουθα: α) το κείμενο της τροποποίησης όπως προτάθηκε ή εγκρίθηκε, περιλαμβανομένης της ημερομηνίας κατά την οποία αρχίζει ή άρχισε να ισχύει· β) επικαιροποιημένη ενοποιημένη έκδοση του καταστατικού της EDIC. Άρθρο 18 Ευθύνη μιας EDIC 1. Μια EDIC ευθύνεται για τα χρέη της. 2. Η οικονομική ευθύνη των μελών για τα χρέη της EDIC περιορίζεται στις αντίστοιχες συνεισφορές τους που έχουν καταβάλει στην EDIC. Τα μέλη μπορούν να ορίσουν στο καταστατικό ότι θα αναλάβουν ευθύνη καταβολής καθορισμένου ποσού άνω της αντίστοιχης συνεισφοράς τους ή θα αναλάβουν απεριόριστη ευθύνη. 3. Η Ένωση δεν ευθύνεται για οποιαδήποτε χρέη της EDIC. Άρθρο 19 Εφαρμοστέο δίκαιο και δικαιοδοσία 1. Η σύσταση και η εσωτερική λειτουργία μιας EDIC διέπονται από: α) το δίκαιο της Ένωσης και ειδικότερα από την παρούσα απόφαση· β) το δίκαιο του κράτους μέλους στο οποίο βρίσκεται η καταστατική έδρα της EDIC όταν πρόκειται για θέματα που δεν ρυθμίζονται ή ρυθμίζονται μόνο εν μέρει από το ενωσιακό δίκαιο και ειδικότερα από την παρούσα απόφαση· γ) το καταστατικό και τους κανόνες εφαρμογής του. 2. Με την επιφύλαξη των περιπτώσεων στις οποίες το Δικαστήριο της Ευρωπαϊκής Ένωσης έχει δικαιοδοσία δυνάμει των Συνθηκών, το δίκαιο του κράτους μέλους στο οποίο έχει την καταστατική της έδρα μια EDIC καθορίζει την αρμόδια δικαιοδοσία για την επίλυση διαφορών μεταξύ των μελών σε σχέση με την EDIC, μεταξύ των μελών και της EDIC, καθώς και μεταξύ της EDIC και τρίτων. Άρθρο 20 Εκκαθάριση μιας EDIC 1. Το καταστατικό μιας EDIC καθορίζει τη διαδικασία που πρέπει να ακολουθείται για την εκκαθάρισή της έπειτα από απόφαση της συνέλευσης των μελών προς τούτο. Η εκκαθάριση μιας EDIC μπορεί να περιλαμβάνει τη μεταφορά των δραστηριοτήτων της σε άλλη νομική οντότητα. 2. Οι κανόνες αφερεγγυότητας του κράτους μέλους στο οποίο έχει την καταστατική του έδρα μια EDIC εφαρμόζονται σε περίπτωση που μια EDIC αδυνατεί να εξοφλήσει τα χρέη της. Άρθρο 21 Υποβολή εκθέσεων και έλεγχος μιας EDIC 1. Η EDIC συντάσσει ετήσια έκθεση δραστηριοτήτων, η οποία περιλαμβάνει τεχνική περιγραφή των δραστηριοτήτων της και οικονομική έκθεση. Οι εκθέσεις εγκρίνονται από τη συνέλευση των μελών και διαβιβάζονται στην Επιτροπή. Οι εκθέσεις δημοσιοποιούνται. 2. Η Επιτροπή μπορεί να παρέχει καθοδήγηση σχετικά με τα θέματα που πρέπει να καλύπτει η ετήσια έκθεση δραστηριοτήτων. Άρθρο 22 Παροχή πληροφοριών από τα κράτη μέλη Κατόπιν αιτήματος της Επιτροπής, τα κράτη μέλη τής παρέχουν τις πληροφορίες που είναι αναγκαίες για την εκπλήρωση των καθηκόντων της στο πλαίσιο της παρούσας απόφασης, ιδίως όσον αφορά τις πληροφορίες που είναι αναγκαίες για την εφαρμογή των άρθρων 7 και 8. Οι ζητούμενες από την Επιτροπή πληροφορίες είναι ανάλογες προς την εκπλήρωση των καθηκόντων της. Όταν οι πληροφορίες που πρόκειται να παρασχεθούν περιέχουν δεδομένα τα οποία είχαν προηγουμένως παρασχεθεί από επιχειρήσεις κατόπιν αιτήματος κράτους μέλους, οι επιχειρήσεις αυτές ενημερώνονται σχετικά προτού τα κράτη μέλη παράσχουν τα δεδομένα στην Επιτροπή. Άρθρο 23 Διαδικασία επιτροπής 1. Η Επιτροπή επικουρείται από επιτροπή. Η εν λόγω επιτροπή αποτελεί επιτροπή κατά την έννοια του κανονισμού (ΕΕ) αριθ. 182/2011. 2. Όταν γίνεται παραπομπή στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011. Άρθρο 24 Έναρξη ισχύος Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Στρασβούργο, 14 Δεκεμβρίου 2022. Για το Ευρωπαϊκό Κοινοβούλιο H Πρόεδρος R. METSOLA Για το Συμβούλιο Ο Πρόεδρος M. BEK